title: NForce 790i

text: Piirisarja tukee kolmea PCI-E ohjainta joista kaksi on PCI-E 2.0 määritelmän mukainen ja yksi 1.1 määritelmän mukainen. Kaikki PCI-E ohjaimet toimivat täydellä X16 siirtonopeudella. MCP piiri tukee yhtä 8x nopeudella ja neljää x1 nopeudella toimivaa PCI-E liitäntää.


title: NForce 790i

text: Piirisarja tukee 400 MHz väylätaajuudella toimivia suorittimia. Neloskellotuksen vuoksi todellinen väylätaajuus on 1600 MHz.


title: NForce 790i

text: Erona edellisen sukupolven nForce 780i piirisarjaan 790i tukee 1600 MHz tehollisella kellotaajuudella toimivia suorittimia edellisen sukupolen piirisarjan tukiessa 1333 MHz tehollisella kellotaajuudella toimivia suoritimia. 790i tukee myös DDR3 muisteja jota 780i ei tue.


title: Matti Pirinen

text: Matti Antero Pirinen (15. kesäkuuta 1942 Helsinki – 20. helmikuuta 1971 Helsinki) oli suomalainen runoilija.


title: Matti Pirinen

text: Pirisen vanhemmat olivat historioitsija Kauko Pirinen ja kirjailija Aale Tynni.


title: Fatuhivanmonarkki

text: Fatuhivanmonarkki ("Pomarea whitneyi") on äärimmäisen uhanalainen Fatu Hivalla Ranskan Polynesiassa elävä varpuslintu . Laji on saanut tieteellisen nimensä Harry Payne Whitneyn mukaan.


title: Fatuhivanmonarkki

text: Kooltaan fatuhivanmonarkki on noin 19 cm. Aikuinen lintu on väriltään kiiltävän violetinmusta lukuun ottamatta vaaleaa nokkaa. Nuori lintu on vaaleampi ja väritykseltään ruskea. Fatuhivanmonarkin varoitusääni muistuttaa hännälle astutun kissan naukaisua .


title: Fatuhivanmonarkki

text: Fatuhivanmonarkin elinympäristöä ovat metsät 50–700 metrin korkeudessa. Ravintonaan linnut käyttävät hyönteisiä, hämähäkkejä sekä siemeniä. Fatuhivanmonarkkikanta on pienentynyt 90% 21 vuodessa eli kolmen sukupolven aikana. Vuosituhannen alussa lintuja oli joitakin satoja, vuonna 2017 kannan kooksi arvioidaan enää 33 yksilöä.. Suurin lajiin kohdistuva uhka on saarelle levinneen lintujen munia ja poikasia syövän mustarotan kannan lisääntyminen . Myös kissojen arvellaan jahtaavan lintuja, mitä osoittaa lintujen pyrstösulkien puute.


title: Fatuhivanmonarkki

text: Suojeluohjelmassa saarelta hävitetään rottia ja villikissoja, ja tarjotaan kissanomistajille ilmaista kotikissojen steriliontia.


title: Alv Gjestvang

text: Alv Gjestvang (13. syyskuuta 1937 Østre Toten – 26. marraskuuta 2016 Lillehammer) oli norjalainen pikaluistelija.


title: Alv Gjestvang

text: Gjestvang edusti urallaan Skreia IL:iä, Oslo IL:iä ja Hamar IL:iä. Hänen suurimmat arvokisasaavutuksensa olivat 500 metrin olympiahopea Innsbruckissa 1964 ja -pronssi Cortinassa 1956. Squaw Valleyn 1960 olympialaisissa hän sijoittui päämatkallaan kuudenneksi.


title: David Tran

text: David Tran on yhdysvaltalainen pokeriammattilainen.


title: David Tran

text: Kymmenen vuotta sitten pelaamisen aloittanut Tran sijoittui toiseksi World Poker Tourin Borgata Winter Open -turnauksessa tammikuussa 2008. Hän sai kakkostilastaan 737 685 dollaria. WSOP:n oheisturnauksissa (Circuit Events) hän on ollut kerran toinen ja kerran kolmas. WSOP:n pääturnauksessa kesällä 2007 Tran sijoittui neljänneksitoista.


title: David Tran

text: Huhtikuussa 2008 David Tranin pokeriuran turnausansiot ylittivät 1,9 miljoonaa dollaria.


title: Ammunta kesäolympialaisissa 1988 – naisten 10 metrin ilmapistooli

text: Naisten 10 m ilmapistooli ammuttiin Soulin kesäolympialaisissa 21. syyskuuta ensimmäistä kertaa kesäolympialaisissa. MM-kilpailuissa laji on ollut jo vuodesta 1970 asti. Kilpailun voitti Jugoslavian Jasna Šekarić tuloksella 489,5 (389+100,5), joka oli uusi finaalin maailmanennätys.


text: Peruskilpailussa neuvostoliittolainen Nino Salukvadze ampui uuden maailmanennätyksen 390 ja lähti finaaliin kärjessä pisteen erolla Jasna Šekarićiin. Finaalissa Jasna Šekarić oli tarkempi ja hän voitti olympiakultaa uudella finaalimaailmanennätyksellä 489,5. Nino Salukvadze hävisi 1,6 pistettä ja hänen oli tyytyminen olympiahopeaan. Peruskilpailun jälkeen kolmantena ollut Länsi-Saksan Lieselotte Breker ei saanut finaalin ensimmäistä laukausta liikkeelle ennen ajan umpeutumista, ja hän sai tuloksen 0. Lopputuloksissa Breker putosi 7. sijalle, ja pronssille ampui Marina Dobrantševa, joka hävisi voittajalle 4,3 pistettä. Suomalaisilla ei tässä lajissa ollut edustajaa.


The Most Gigantic Lying Mouth of All Time (TMGLMOAT) on Radioheadin DVD, joka julkaistiin 1. joulukuuta 2004. Sen ohjasi ja editoi Chris Bran. DVD:llä on kaikki neljä TMGLMOAT:in jaksoa, aikaisemmin julkaisemattomia kappaleita, livevideoita, animaatioita ja yhtyeen haastattelu.


title: The Most Gigantic Lying Mouth of All Time

text: TMGLMOAT:ia piti alun perin näyttää normaalina televisio-ohjelmana tai Radioheadin omalla kanavalla, ja ensimmäiset kolme jaksoa julkaistiinkin Radiohead Television -sivustolla, josta ohjelmat pystyi katsomaan QuickTime-formaatilla. Sivusto oli auki joitakin kuukausia ennen päätöstä julkaista ohjelmat DVD:llä.


text: Radioheadin levysopimus EMI:n (Parlophone/Capitol) kanssa oli jo täytetty, joten DVD julkaistiin omakustanteena. Sitä myytiin yhtyeen omilla sivuilla ja tietyissä kaupoissa.


title: Vintage Whine

text: Vintage Whine on folk metal -yhtye Skycladin yhdeksäs studioalbumi.


title: Classix Shape

text: Classix Shape on Skycladin 1999 julkaistu EP-levy. Tulostusvirheestä johtuen levyn oikea kappalejärjestys eroaa kansien mukaisesta järjestyksestä.


title: Folkémon

text: Folkémon on Skyclad nimisen folk metal -yhtyeen kymmenes studioalbumi.


title: Uusiutuva energia Suomessa

text: Uusiutuvan energian avulla Suomessa tuotettiin vuonna 2009 30% kaikesta sähköntuotannosta. Tästä tuotetusta sähköstä valtaosa, 60%, tuotettiin vesivoimalla. Metsäteollisuuden jäteliemillä tuotettiin vastaavasti 20 % ja puupolttoaineilla 17 % uusiutuvasta sähköstä. Energian kokonaiskulutuksesta uusiutuvilla energianlähteillä tuotettiin 26 %.


title: Uusiutuva energia Suomessa

text: Uusiutuvan energian osuus Suomen sähkönkulutuksesta oli melko vakio vuosina 1990-2007. Sen osuus energiantuotannosta kasvoi 1990-luvulla 5 %.


title: Uusiutuva energia Suomessa

text: Kestävän energiatalouden kehittämiseksi ja hiilidioksidipäästöjen rajoittamiseksi Suomi on hyväksynyt Euroopan unionin tavoitteen uusiutuvan energian osuuden ja energiatehokkuuden lisäämiseksi. Suomen hiilidioksidipäästöt kasvoivat vuosina 1990-2004 14,5 %, kun EU:n keskiarvo oli - 0,6 %. Suomen hiilidioksidipäästöt henkeä kohden ovat Euroopan korkeimpia.


title: Uusiutuva energia Suomessa

text: Euroopan unionissa vuonna 1998 sovittu jako kasvihuonekaasujen vähennykseksi (milj. t CO-ekvivalenttia) (EU15) Kioton sopimuksen täyttämiseksi oli Suomelle saavuttaa vuoden 1990 vuosittainen päästötaso vuosien 2008 – 2012 aikana. EU:n komission ehdotuksen mukaan Suomen uusiutuvan energian osuuden tulisi kasvaa 28,5 %:sta 38 %:iin vuoteen 2020 mennessä ja Suomen tulisi vähentää kasvihuonekaasuja 16 %.


title: Uusiutuva energia Suomessa

text: Vuodesta 2006 Suomen uusiutuvan energian tavoite sähkönkulutuksesta on 31,5 % vuodesta 1997 vuoteen 2010 mennessä. Vuonna 2005 lopputavoite oli vielä 35 %. Esimerkiksi Saksan uusi tavoite on lisätä uusiutuvaa energiaa keskimäärin 1,5 % sähköstä vuodessa vuoteen 2020 asti. 1,5 % Suomen sähköstä olisi 1350 GWh/v. Kun tuulivoiman käyttöä edistetään maataloudessa ja yksityistalouksissa, kuten Tanskassa, sähkön siirtotappiot vähenevät.


title: Uusiutuva energia Suomessa

text: Vuosina 1990-2007 Suomen energiankulutus kasvoi 30 % ja sähkönkulutus samana aikana 45 %. Vuonna 2007 Suomen sähkönkulutus jakautui sektoreittain seuraavasti: 53 % teollisuus ja rakentaminen, koti- ja maatalous 24 % ja palvelut ja julkinen kulutus 19 %. Vuonna 2005 Suomen energian kokonaiskulutus jakautui sektoreittain seuraavasti: teollisuus 49 %, liikenne 14 % ja rakennusten lämmitys 21 %.


title: Uusiutuva energia Suomessa

text: Uusiutuvan energian osuus Suomen sähköntuotannosta oli noin 35 % vuonna 2008.


title: Uusiutuva energia Suomessa

text: Suomessa UE sähköstä ilman vettä ei ole merkittävästi kasvunut vuosina 1990-2009. 15 vuoden (1995-2009) keskiarvo UE % ilman vettä oli 10,9 % ja veden kanssa 28,4 %. Vuonna 2008 UE sähköstä oli korkea perustuen poikkeukselliseen vesivuoteen. Vuoden 2008 vesivoima ylitti 15 vuoden keskiarvon 26 % (ka. 1995-2009: 13,4 TWh). Vesivoiman tavanomainen vaihteluväli on ollut 10-15 TWh. EU:n uusiutuvan energian velvoitteessa loppuenergiasta käytetään vesivoiman 15 vuoden keskiarvoa. Vaikka uusiutuvan energian osuus sähköstä %-ina ei ole kasvanut vuodesta 1990, uusiutumattomien energialähteiden ja tuonnin sähkö kasvoi 30 % eli 14 TWh välillä 1990-2009.


title: Uusiutuva energia Suomessa

text: Vuonna 2005 Suomi käytti ennätyksellisen paljon vesivoimaa ja samalla fossiilisen sähkön tuotanto laski. Energiantuotannon kasvihuonekaasupäästöt laskivat 33 % verrattuna edellisvuoden tilanteeseen. Se ei johtunut päästövähennystoimista, vaan pääasiassa hyvästä vesivuodesta ja vähentyneestä energiankulutuksesta metsäteollisuuden työmarkkinakiistan vuoksi.


title: Uusiutuva energia Suomessa

text: Uusiutuvaa sähköenergiaa tuotettiin Suomessa yhteensä v. 2006 2,7 TWh eli 24 % sähkön kulutuksesta. Taulukossa turvetta ei ole laskettu uusiutuvaksi energiaksi perustuen IPCC:n kantaan. Suomen sähkönkulutus kasvoi vuosien 1995 ja 2007 välillä 16 698 GWh eli enemmän kuin maan koko vesivoiman sähkömäärä. Kasvu vuosina 1990-2007 45 % ja 1995-2005 23 %. Vesi-, tuuli- ja aurinkosähköä ei ole lisätty merkittävästi vuodesta 1990. Sähkön tuonti v. 2006 (2005) oli 13% (21 %) sähkönkulutuksesta. Uusiutuvien energiamuotojen osuudet sähköstä olivat v. 2006 (2005): vesi 52 % (60 %), metsät. jäteliemi 27 % (22 %), muut puupolttoaineet 19 % (16 %), tuuli 0,7 % (0,7 %) ja muut uusiutuvat 1 % (1 %). Vesisähkön vuotuinen määrää vaihtelee vuosittain sademäärien mukaan. Saksan sähkönkulutuksen kasvu v. 1990-2005 oli 11 % ja v. 1995-2005 oli 12 %. Saksan sähkönkulutus v. 2006 oli 616 TWh, josta uusiutuvaa energiaa 73 TWh ja tuulivoimaa 30 TWh.


title: Uusiutuva energia Suomessa

text: Tilastokeskuksen tilastoinnin mukaan vuonna 2008 vesivoimaa käytettiin 4,2 TWh vuosien 1990-2007 keskiarvoa enemmän ja 7,3 TWh enemmän kuin vuonna 2003.


title: Uusiutuva energia Suomessa

text: Vuonna 2007 uusiutuvan energian osuus energiankulutuksesta oli 24,7 % ja kulutus 411 342 GWh. Uusiutuvan energian osuus oli jo vuonna 1990 puu- ja vesivoiman ansiosta 18,2 % kokonaisenergian kulutuksesta. Uusiutuvan energian osuus v. 1990-2000 kasvoi 6,5 % (32 763 GWh), jonka jälkeen se on ollut noin 24,5 % energiankulutuksesta vuosina 2000-2007. Vuosina 1990-2006 UE kasvoi 43 570 GWh ja samana aikana uusiutumattoman energian kulutus kasvoi 53 710 GWh. Uusiutumattoman energian kulutuksen suuri kasvu osoittaa energiansäästön ja kulutuksen kasvun rajoittamisen olennaisuuden.


title: Uusiutuva energia Suomessa

text:
Puun polton osuus oli miltei vakio noin 20 % energiankulutuksesta vuosina 2000-2006. Puupoltto on 82-86 % Suomen uusiutuvasta kokonaisenergiasta riippuen vesivoiman määrästä. Vuonna 2006 puunkäytöstä oli 48 % metsäteollisuuden jäteliemiä, 35 % teollisuuden puunkäyttöä ja 17 % puun pienpolttoa. Paperiteollisuudessa jätteenä syntyvän mustalipeän poltolla soodakattilassa voidaan tuottaa selluprosessin ja merkittävä osa paperinvalmistuksen tarvitsemasta lämmöstä. EU ja IPCC luokittelevat turpeen fossiiliseksi polttoaineeksi.
Puun käyttö kokonaisenergiasta oli 15 % v. 1990 ja 20,7 % v. 2006, josta 17,4 % teollisuudessa ja 3,3 % pienpoltossa. Vuonna 2006 puunkäyttö sisälsi jäteliemen 53TWh, teollisuuden puutähteet 29 TWh ja puun pienpolton 13 TWh. Puun pienpoltto oli lähes vakio 1997-2006. Vuosina 1990-1998 jäteliemen energiakäyttö kasvoi 13 TWh ja v. 1998-2006 se oli melko vakio. Teollisuuden puutähteiden käyttö kasvoi kahtena hyppäyksenä vuosina 1994 ja 1999. Suomen energiakeskustelussa vuonna 2008 teollisuus on valittanut puupulaa ja valtion energiapolitiikka on perustunut puun energiakäytön lisäämiseen. Puupula ei kuitenkaan ole toteutunut vuoteen 2013 mennessä, jos tilannetta katsotaan tilastojen valossa.


title: Uusiutuva energia Suomessa

text: Kolmannes pienhiukkaskuolemista Suomessa johtuu puun poltosta saunoissa ja takoissa. Pienhiukkaset aiheuttavat 50 - 80 % ympäristön terveysriskeistä ja tappavat joka vuosi 2 000 suomalaista ja 400 000 eurooppalaista. Pääkaupunkiseudulla puun pienpoltto tuottaa 40 % pienhiukkasista joulu-helmikuussa ja 20 % syys-lokakuussa, pientaloalueilla enemmän (2008). 2000-luvun aikana puun pienpoltto on lisääntynyt lähes 50 prosentilla.


title: Uusiutuva energia Suomessa

text: Suomen tuulivoimakapasiteetti oli 110 MW v. 2007. Tavoite on lisätä tuulivoimaa 494 MW vuoteen 2010 ja 2000 MW:n noin vuoteen 2025 mennessä.


title: Uusiutuva energia Suomessa

text: Työ- ja elinkeinoministeriö on tilannut uuden selvityksen tuulivoimaloille sopivista alueista huhtikuussa 2008. Selvitys valmistuu v. 2009. Edellinen suppeampi selvitys on vuodelta 1990. Teknisiä esteitä yksityisten pienvoimaloiden liittämiseen yleiseen sähköverkkoon ei Suomessa enää ole. Verkkoyhtiöt perivät kuitenkin voimaloiden verkkoon liittämisestä niin korkeita summia, että yksittäisestä pienvoimalasta ylijäävä energia saattaa kannattaa lahjoittaa sähköyhtiölle ilmaiseksi.


title: Uusiutuva energia Suomessa

text: Porvooseen valmistui v. 2007 tehdas, joka valmistaa kasviöljystä ja eläinrasvoista biodieseliä.


title: Uusiutuva energia Suomessa

text: Vuosina 1995–2010 Suomen aurinkoenergian lisäystavoite on: aurinkosähkön tuotantokapasiteetin lisäys 40 MW, aurinkosähkö 50 GWh ja aurinkolämpö 50 GWh. Vuonna 2007 aurinkolämpöä ja aurinkosähköä tuotettiin yhteensä 11 GWh, mikä on noin 10 % lisäystavoitteesta.


title: Poetic Wisdom

text: Poetic Wisdom on Skycladin toinen kokoelma-albumi joka oli rajoitettu kreikkalainen kiertuepainos.


title: Jasna Šekarić

text: Jasna Šekarić (s. 17. joulukuuta 1965) on serbialainen pistooliampuja, maailmanmestari ja olympiavoittaja.


title: Jasna Šekarić

text: Šekarić on moninkertainen olympiamitalisti. Hän voitti ensimmäiset mitalinsa Soulissa 1988 silloisen Jugoslavian joukkueessa. Siellä Šekarić voitti olympiakultaa 10 m ilmapistoolissa ensimmäisenä naisena ja olympiapronssia 25 m urheilupistoolissa. Sitten hän voitti olympiahopeaa 10 m ilmapistoolissa Barcelonassa 1992 (serbi-, montenegrolais- ja makedonialaisurheilijat kilpailivat riippumattomalla joukkueella olympialipun alla), Sydneyssä 2000 (Jugoslavian liittotasavalta eli "tynkä-Jugoslavia") ja Ateenassa 2004 (Serbia ja Montenegro).


title: Jasna Šekarić

text: Šekarić on voittanut 10 m ilmapistoolissa neljä MM-mitalia, joista kaksi on maailmanmestaruuksia. Sarajevossa 1989 hän voitti ensimmäisen MM-mitallinsa, joka oli hopeaa. Seuraavissa MM-kilpailuissa Moskovassa 1990 Šekarić voitti ensimmäisen maailmanmestaruutensa. Vuoden päästä Stavangarissa hän saavutti MM-joukkuepronssin. Šekarić voitti jälleen MM-kultaa Milanossa 1994.


title: Another Fine Mess

text: Another Fine Mess on Skycladin ensimmäinen livealbumi. Kappaleet 1-8 nauhoitettiin Dynamossa 1995. Kappaleet 9-12 ovat Outrageous Fourtunes EP:ltä.


title: Swords of a Thousand Men

text: Swords of a Thousand Men on englantilaisen Skyclad-yhtyeen singlejulkaisu. Se sisältää kaksi cover-versiota Tenpole Tudorin kappaleesta "Swords of a Thousand Men". Tenpole Tudor itse on mukana toisella Skycladin covereista.


title: A Night of Triumph

text: A Night of Triumph on Kanadalaisen hard rock -yhtye Triumphin live albumi ja DVD. Konsertti nauhoitettiin 16. tammikuuta 1987 Halifaxin Metro Centressä Nova Scotiassa Triumphin "Sport of Kingsin kiertueella". DVD sisälsi myös videon kappaleesta "Just One Night" ja live esityksen kappaleesta "When the Lights Go Down" bändin US Festival esiintymiseltä vuodelta 1983, joka oli julkaistu 2003 nimellä "Live at the US Festival".


title: Libero Grande

text: Libero Grande on Namcon kehittämä urheilupeli, jossa aiheena on jalkapallo. Peli on julkaistu kolikkopelinä ja Sonyn PlayStationille. Peli on julkaistu vuonna .


title: Libero Grande

text: Libero Grande eroaa muista jalkapallopeleistä siinä, että Libero Grandessa pelataan vain yhdellä pelaajalla, ei koko joukkueella. Lisäksi Libero Grandessa pelaajat ovat Pro Evolution Soccerin tapaan keksittyjä mutta oikeisiin pelaajanimiin viittaavia. Seurajoukkueita ei pelissä ole, vaan pelaajat pelaavat ainoastaan maajoukkueissa. Libero Grande on enemmänkin simulaatio kuin peli, ja siinä voit syöttää, taklata, pyytää palloa (syöttöä) joukkuetovereiltasi, kun heillä on pallo, sekä laukaista. Laukaisussa erikoista on se, että se lähtee aina vastustajan maalialueella maalin suuntaan eikä sinnepäin, minne pelaaja on menossa. Pelattava demo Libero Grandesta sisällytettiin Ridge Racer Type 4-pelin mukana tulleeseen Ridge Racer Hi-Spec-pelilevyyn. Demossa voi pelata kolmella pelaajalla, joita voi käyttää yhdessä 10-minuuttisen ottelussa.


title: Libero Grande

text: Pelille julkaistiin Euroopassa ja Japanissa jatko-osa "Libero Grande International", joka ei kuitenkaan saavuttanut edeltäjänsä kaltaista menestystä.Pelaajien ikä / pituus(cm) / paino(kg).Lisäksi pelissä on salaisia pelaajia ("secret player"), jotka ilmestyvät kun voittaa eri turnauksia.


title: Libero Grande

text: GameSpot antoi pelille arvosanan 8.1/10 arvostelussaan.


title: Elizabeth Goudge

text: Goudge syntyi Wellsin pikkukaupungissa Somersetissa vuosisadan vaihteessa. Hänen isänsä, pastori Henry Leighton Goudge, toimi opettajana paikallisessa katedraalikoulussa. Äiti Ida oli osittain invalidisoitunut kaaduttuaan polkupyörällä raskausaikana. Elizabeth oli perheen ainoa lapsi ja sai alkuopetuksensa kotiopettajattaren johdolla. Wellsin ohella Kanaalisaarten Guernseylla oli merkittävä osa Goudgen lapsuudessa, sillä siellä asuivat hänen äidinpuoleiset isovanhempansa, joiden luona hän vieraili vuosittain. Sekä Wells että Guernsey innoittivat Goudgen myöhempiä romaaneja.


title: Elizabeth Goudge

text: Goudgen ollessa 11-vuotias perhe muutti isän työn perässä Elyyn. Sieltä Goudge lähetettiin kouluun Hampshireen samoihin aikoihin kun maailmalla syttyi ensimmäinen maailmansota. Koulutustaan hän ei juurikaan arvostanut ja katsoi sen valmistaneen tyttöjä kotitalouden hoitoon ja kukkien asetteluun pikemmin kuin itsensä elättämiseen. Siellä hän kuitenkin tutustui syvällisemmin englantilaiseen kirjallisuuteen ja erityisesti Shakespeareen. Hampshiren koulusta Goudge jatkoi Readingiin collegeen.


title: Elizabeth Goudge

text: Vuonna 1923 perhe muutti Oxfordiin, kun isä Henry sai teologian professorin viran yliopistolta. Oxfordin ahdas kaupunkiympäristö osoittautui kuitenkin äidille liian ahdistavaksi, ja päädyttiin ratkaisuun jossa hän muutti kesiksi meren äärelle Barton-on-Sean kylään Hampshireen ja palasi talviksi Oxfordiin. Äitinsä ollessa estyneenä arka Elizabeth joutui edustamaan perhettä isän työn tuomissa sosiaalisissa ympyröissä.


title: Elizabeth Goudge

text: Seuraavina vuosina Goudge alkoi kirjoittaa. Hänen ensimmäiset kirjoituksensa olivat näytelmiä, mutta kun hän tarjosi niitä kustantajalle, tämä käski kirjoittaa romaanin. "Saaren lumot" julkaistiin 1934, ja uusia kirjoja seurasi pian perässä. Kasvava suosio tuotti siinä määrin tuloja, että hän saattoi tehdä ulkomaanmatkoja muun muassa Norjaan, Kreetalle ja Korsikaan.


title: Elizabeth Goudge

text: Keväällä 1939 Henry Goudge kuoli. Elizabeth ja hänen äitinsä myivät Oxfordin talon sekä pian myös Barton-on-Sean asunnon, jonka ostivat toisen maailmansodan pommituksia paenneet lontoolaiset sukulaiset, ja muuttivat itse devonilaiseen pikkukylään. Seurannut vuosikymmen oli Goudgelle kirjallisesti hyvin tuottelias. Jakso päättyi äidin kuolemaan 1951.


title: Elizabeth Goudge

text: Lopun elämäänsä Goudge vietti Readingin läheltä Rotherfield Peppardista ostamassaan talossa. Hänellä oli apunaan nuori Jessie Munroe, johon hän tutustui äitinsä kuolemaa seuranneena talvena. Peppardissakin Goudge jatkoi tuotteliaana kirjailijana kunnes hänen terveytensä alkoi pettää. Hänen viimeisekseen jäi vuonna 1974 julkaistu omaelämäkerta "Joy of the Snow".


title: Elizabeth Goudge

text: Harry Potterin luoja J. K. Rowling on maininnut "The Little White Horsen" yhdeksi lapsuutensa lempikirjoista. 2000-luvulla kirjasta tehtiin elokuvasovitus nimellä "Kuuprinsessa" ("The Secret of Moonacre").


title: W. G. Sebald

text: W. G. (Winfred Georg) ”Max” Sebald (18. toukokuuta 1944 Wertach, Saksa – 14. joulukuuta 2001 Norfolk, Britannia) oli saksalaissyntyinen kirjailija ja professori.


title: W. G. Sebald

text: Sebald opiskeli muun muassa Sveitsissä ja Englannissa. Vuonna 1970 hän muutti pysyvästi Englantiin, missä hän toimi eurooppalaisen kirjallisuuden professorina University of East Angliassa.


title: W. G. Sebald

text: Sebald tunnetaan esseistisen proosan taitajana. Essee, tutkielma ja matkakirja yhdistyvät hänen tuotannossaan omaksi lajityypikseen ..


title: W. G. Sebald

text: Lähipiiri tunsi Sebaldin nimellä Max. Hän kuoli liikenneonnettomuudessa vuonna 2001. Hän sai automatkalla sydänkohtauksen ja törmäsi kuorma-autoon ja kuoli.


title: W. G. Sebald

text: Sebald sai postuumisti viimeisestä teoksestaan "Austerlitz" vuoden 2002 Yhdysvaltain kriitikkojen tunnustuspalkinnon sekä The Independent Foreign Literature Prizen parhaasta käännösromaanista.


title: Olena Kostevytš

text: Olena Kostevytš (, s. 14. huhtikuuta 1985 Habarovsk) on ukrainalainen pistooliampuja, maailmanmestari ja olympiavoittaja.


title: Olena Kostevytš

text: Kostevytš voitti olympialaisissa Ateenassa 2004 olympiakultaa 10 m ilmapistoolissa. Hänellä on myös maailmanmestaruus samasta lajista Lahdesta 2002. Kostevytš sijoittui pronssille Lontoon olympialaisissa 2012. Hän hävisi uusintalaukauksilla hopeasijan ranskalaiselle Céline Gobervillelle. Lontoossa Kostevytš sai pronsimitalin myös 25 metrin pistooliammunnasta.


title: Johanna Koivu

text: Johanna Koivu on viulisti. Hän on suorittanut Lontoossa teatteritaiteessa maisterintutkinnon.


title: Johanna Koivu

text: Koivu soitti vuodesta 1999 vuoteen 2016 Elonkerjuu-yhtyeen (vuoteen 2011 asti Lauri Tähkä & Elonkerjuu) viulistina. Hän on kotoisin Teuvalta kuten Lauri Tähkä ja Simo Rallikin.


title: Johanna Koivu

text: Hän myös laulaa ja soittaa harmoonia. Kesällä 2011 hän esitti pääosaa Valkeakosken kesäteatterin näytelmässä "Kuin helminauhaa".


title: Johanna Koivu

text: Syyskuussa 2012 Koivu aloitti juontamisen MTV3:lla "Sing along" -viihdeohjelmassa.


title: Luke Benward

text: Luke Benward (s. 12. toukokuuta 1995 Franklin, Tennessee, Yhdysvallat) on yhdysvaltalainen näyttelijä ja laulaja. Hän on esiintynyt muun muassa elokuvissa "Paistetut madot ja kuinka niitä syödään" (2006) ja "Minutemen" (2008).


title: Luke Benward

text: Benward syntyi Franklinissa, Tennesseen osavaltiossa. Hänen isänsä Aaron Benward ja isoisänsä Jeoffrey Benward ovat molemmat kristilliseen musiikkiin keskittyneitä muusikkoja. Benwardin äiti Kenda on toiminut näyttelijänä, mallina ja näyttelemisen opettajana.


title: Luke Benward

text: Luke Benwardin näyttelijänura alkoi vuonna 2002 sivuosalla Randall Wallacen sotaelokuvassa "Olimme sotilaita". Samana vuonna hän esiintyi Martina McBriden musiikkivideolla ”Concrete Angel”. Vuonna 2006 Benward sai pääosan elokuvassa "Paistetut madot ja kuinka niitä syödään". Thomas Rockwellin lastenkirjaan perustuva elokuva palkittiin Young Artist -palkinnolla parhaasta näyttelijäkaartista. Vuonna 2008 Benward näytteli Charlie Tuttlea, yhtä päähenkilöistä, Disney Channelin elokuvassa "Minutemen".


title: Luke Benward

text: Benward on esiintynyt myös muun muassa McDonald’sin, American Expressin ja Nintendon mainoksissa. Vuonna 2009 julkaistiin hänen ensimmäinen musiikkialbuminsa, viisi kappaletta sisältävä "Let Your Love Out" -EP. Sen on kustantanut In Crowd Productions.


title: Alphonsus

text: Alphonsus on Maasta katsoen melko keskellä Kuuta sijaitseva leveä kraatteri. Se on suureksi osaksi jähmettyneen laavan täyttämä. Kraatterin leveys 110,54 km, syvyys 2,7 km. kraatterilla on anortosiittikivestä koostuva keskushuippu, jota kutsutaan nimellä "Alfa Alphonsus". Kraatterin sisällä on tuliperäistä alkuperää olevia halkeamia, "rillejä", ja joitakin tumman kehän ympäröimiä kraattereita, joita arvellaan sammuneiksi tulivuoriksi. Kraatterin sisällä on myös muutaman kilometrin läpimittaisia meteoriittikraattereita.


title: Alphonsus

text: Kraatterin koordinaatit ovat noin 13,4°S, 2,8°W. Miehittämätön Yhdysvaltojen Ranger 9-luotain syöksyi kraatteriin 1960-luvulla. Se lähetti kuvaa sisällä olevista pienistä kraattereista ennen iskeytymistään Kuun pintaan. Tuolloin pehmeä laskeutuminen ei vielä ollut mahdollinen.


title: Alphonsus

text: Alphonsus-kraatterissa on väitetty monesti näkyneen niin sanottuja TLP-ilmiöitä, jotka ovat esim. Kuussa esiintyviä tunnistamattomia valoja, värinmuutoksia tai utuisuuksia. Niistä tunnetuin on venäläisen Nikolai A. Kozyrevin vuonna 1958 kraatterissa näkemä utuinen pilvi. Pilvessä oli spektrimittausten mukaan hiiltä. Kozyrevin mielestä se oli merkki kraatterin alueella vieläkin jatkuvasta tulivuoritoiminnasta. Myöhemmät tutkimukset eivät ole väitettä tukeneet. Hieman aiemmin, 26. lokakuuta 1956, Dinsmore Alter oli havainnut Alphonsuksen halkeamissa utua.


Liikemies Mr. Pauli – Mies Lech Walesan takana on Arto Leivon veijariromaani suomalaisen liikemiehen seikkailuista. Kirja kertoo oikeasta järvenpääläisestä henkilöstä. Kirjasarjan ensimmäisessä osassa kerrotaan kuinka liikemies Paulista tuli mies Lech Wałęsan takana. Teos julkaistiin 26. lokakuuta 2007.


title: LTP

text: LTP voi tarkoittaa seuraavia asioita:


title: Taylor Swift

text: Taylor Alison Swift (s. 13. joulukuuta 1989 Reading, Pennsylvania, Yhdysvallat) on yhdysvaltalainen country- ja poplaulaja, lauluntekijä, kitaristi ja näyttelijä. Hänen albumeitaan on myyty maailmanlaajuisesti yli 26 miljoonaa kappaletta. Swift on tunnettu tarinallisista lyriikoistaan, joissa hän käsittelee usein ihmissuhteitaan ja muuta elämäänsä.


title: Taylor Swift

text: Swift julkaisi ensimmäisen albuminsa "Taylor Swift" 16-vuotiaana vuonna 2006. Albumin singlet "Tim McGraw" ja "Our Song" menestyivät countrylistoilla Yhdysvalloissa. Swiftin seuraava albumi "Fearless" voitti neljä Grammy-palkintoa. Singlet "Love Story" ja "You Belong With Me" menestyivät sekä country- että popmusiikin listoilla Yhdysvalloissa. Vuonna 2010 Swift julkaisi kolmannen albuminsa "Speak Now". Albumin single "Mean" voitti kaksi Grammy-palkintoa. Vuonna 2012 julkaistu albumi "Red" lisäsi Swiftin suosiota kansainvälisesti. Singlet "We Are Never Ever Getting Back Together" ja "I Knew You Were Trouble" nousivat listoille useissa maissa.


title: Taylor Swift

text: Swiftin viides albumi "1989" julkaistiin lokakuussa 2014. Se myi Yhdysvalloissa ensimmäisellä viikollaan yli 1,2 miljoonaa kappaletta, mikä on suurin myyntimäärä albumille sitten vuoden 2002. Swift on sen myötä ensimmäinen artisti, jonka kolme albumia ovat myyneet Yhdysvalloissa yli miljoona levyä viikossa. Albumin ensimmäinen single "Shake It Off" ylsi Billboard Hot 100 -listan kärkeen ja oli siellä yhteensä neljä viikkoa. Myös albumin toinen single, "Blank Space", nousi listan kärkeen, ja Swift on ensimmäinen naisartisti, jonka single syrjäytti saman artistin edellisen singlen kärkisijalta.


title: Taylor Swift

text: Laulajanuransa lisäksi Swift on näytellyt elokuvissa "Ystävänpäivä", "Lorax" ja "The Giver". Hän on vieraillut televisiosarjoissa "C.S.I." sekä "Kolme miestä ja tyttö" Swift on tehnyt hyväntekeväisyystyötä muun muassa lasten taideopetuksen, katastrofirahastojen ja lastensairaaloiden tueksi. Vuonna 2012 hän julkaisi hyväntekeväisyyssinglen "Ronan", jonka tuotto lahjoitettiin syöpäjärjestölle.


title: Taylor Swift

text: Taylor Swift syntyi Readingin kaupungissa Pennsylvanian osavaltiossa. Yhdeksänvuotiaana hän sai ensimmäisen kitaransa, mutta hänen sormensa olivat vielä tuolloin liian pienet soittamaan. 12-vuotiaana hän alkoi tehdä omia kappaleitaan. Ensimmäinen hänen kirjoittamansa kappale oli nimeltään "Lucky You", ja se syntyi hänen ollessaan 13-vuotias. Swiftin kappaleet kertoivat tavallisista teini-ikäisten asioista, kuten rakkaudesta ja ystävistä.


title: Taylor Swift

text: Swiftin isoäiti, oopperalaulaja Marjorie Finlay, oli yksi hänen inspiraationsa lähteistään hänen ollessaan nuori. Kymmenenvuotiaana Swift alkoi esiintyä kotikaupungissaan laulamalla karaokekilpailuissa ja festivaaleilla. Vuotta myöhemmin hän matkusti Nashvilleen, Tennesseehen toivoen levytyssopimusta, ja muutaman vuoden kuluttua koko Swiftin perhe muutti Tennesseehen pysyvästi. Vielä tuolloin Swift ei saanut levytyssopimusta, vaikka hän lähettikin demonsa moneen levy-yhtiöön. Hän kuitenkin päätti olla lannistumatta kielteisistä palautteista.


title: Taylor Swift

text: Vuonna 2003 ollessaan 14-vuotias Swift esiintyi Blue Bird -nimisessä ravintolassa, missä Scott Borchetta huomasi hänet ja tarjosi levytyssopimusta.


title: Taylor Swift

text: Swift julkaisi esikoissinglensä "Tim McGraw" vuonna 2006. Albumi "Taylor Swift" julkaistiin Yhdysvalloissa saman vuoden lokakuussa. Swift osallistui jokaisen albumin kappaleen kirjoittamiseen ja teki osan niistä kokonaan itse. Albumi sijoittui "Billboard 200" -listan 19. sijalle ja myi 39 000 kappaletta ensimmäisen viikon aikana. Singlen musiikkivideo oli ensimmäisellä sijalla "CMT's (Country Music Television) video charts" -listalla. Swift voitti samalla videollaan myös CMT Music Awardin kategoriassa "Vuoden läpimurtovideo".


title: Taylor Swift

text: 21. elokuuta 2007 Swift esiintyi America’s Got Talent -kilpailun finaalissa. Toinen "Taylor Swift" -albumin single "Teardrops on My Guitar" julkaistiin 24. helmikuuta 2007 Yhdysvalloissa. Single sijoittui hyvin listoilla ja Swift voitti palkinnon sanoituksistaan.


title: Taylor Swift

text: 7. marraskuuta 2007 Swift voitti vuoden 2007 kantrimusiikin CMA-gaalassa parhaan uuden artistin palkinnon (Horizon Award) ja esitti livenä myös kappaleensa "Our Song", josta tulikin kolmas albumilta julkaistu singlekappale. "Our Song" vietti kuusi viikkoa Country-listojen ykkösenä sekä sijoittui sijalle 16 Billboard Hot 100 -listalla ja sijalle 24 Billboard Pop 100 -listalla. Swift teki myös EP-mittaisen joulualbumin "Sounds of the Season: The Taylor Swift Holiday Collection", joka julkaistiin 16. lokakuuta 2007. Albumi ei kuitenkaan menestynyt esikoisalbumin veroisesti. Albumi sisälsi jouluklassikkoja, kuten "Last Christmas", mutta myös Swiftin itse kirjoittamia kappaleita. Swift sai vuoden 2008 Grammy-palkintoehdokkuuden kategoriassa ""Paras uusi artisti"", mutta palkinnon sai Amy Winehouse. "Picture to Burn" oli albumin neljäs single. Alkuvuodesta 2008 kappale sijoittui kolmannelle sijalle Billboard Country Chart -listalla.


title: Taylor Swift

text: Seuraavaksi julkaistiin single "Should've Said No", joka oli viides ja viimeinen Swiftin single tämän debyyttialbumilta. Swift esitti kyseisen kappaleensa 43. Annual Academy of Country Music Awards -palkintogaalassa.


title: Taylor Swift

text: Kesällä 2008 Swift julkaisi EP:nsä "Beautiful Eyes". Levy myi 45 000 kappaletta ensimmäisellä myyntiviikollaan ja sijoittui kärkisijalle Billboard Top Country Albums -listalla ja sijalle yhdeksän Billboard 200 -listalla. Swift oli myös MySpace-sivuston etsityin kuuluisuus vuonna 2008.


title: Taylor Swift

text: Swiftin toinen albumi "Fearless" julkaistiin 11. marraskuuta 2008 Yhdysvalloissa. Albumi sijoittui ensimmäiseksi Billboard 200 -albumilistalla. Sen ensimmäisenä singlenä julkaistiin kappale "Love Story". Singlestä tuli hitti sekä country- että poplistoilla. Kahdeksassa viikossa "Fearless" myi yli 338 467 maksullista latausta, mikä teki kyseisestä albumista parhaiten myyneen countrylevyn koko lataushistoriassa.


title: Taylor Swift

text: Ensimmäisellä viikollaan "Fearless"-levyltä seitsemän kappaletta esiintyi Billboard Hot 100 -listalla, mikä teki Swiftistä ja Miley Cyrusista parhaat naissartistit ensimmäisellä viikollaan. Kappale "White Horse" sijoittui listan sijalle 13. Levyn kaikista kolmestatoista kappaleesta 11 on jo nähty Hot 100 -listalla.


title: Taylor Swift

text: "Fearless"-albumin toiseksi singleksi valittiin kappale "White Horse", joka julkaistiin 8. joulukuuta 2008. "Forever & Always", yksi albumin kappaleista, kertoo Swiftin suhteesta Joe Jonasin kanssa. Albumi on koko countryhistorian ensimmäinen naisartistin tekemä albumi, joka on pysynyt kahdeksan viikkoa Billboard 200 -listalla.


title: Taylor Swift

text: Albumin kolmas single oli "You Belong With Me", ja siitä tuli hitti. Albumit "Fearless" ja "Taylor Swift" sijoittuivat sijoille yksi ja kaksi vuoden 2008 Kanadan countryalbumilistalla.


title: Taylor Swift

text: 10. tammikuuta 2009 Swift teki ensimmäisen musiikkivierasesiintymisensä tv-ohjelmassa "Saturday Night Live". 8. helmikuuta 2009 Swift esitti kappaleensa "Fifteen" yhdessä Miley Cyrusin kanssa 51. Grammy-palkintogaalassa.


title: Taylor Swift

text: Muita Swiftin julkaisemia kappaleita ovat muuan muassa "Crazier", jonka hän esitti elokuvassa "Hannah Montana: The Movie". Elokuvassa Swift tekee cameoroolin laulavana tyttönä ladossa. Kappale "Crazier" löytyy elokuvan "".


title: Taylor Swift

text: Kesäkuussa 2009 Swift esitti kappaleen "Thug Story" yhdessä T-Painin kanssa CMT-musiikkipalkintogaalassa. Samana iltana hän voitti kaksi palkintoa: ""Vuoden paras naismusiikkivideo"" ja ""Vuoden video"". 14. heinäkuuta 2009 kerrottiin, että Swift esiintyy vuoden 2009 MTV Video Music Awards (VMA) -gaalassa. "Olen todella innoissani että MTV ja VMA-gaala ovat kutsuneet minut esiintymään, koska luulen että tämän vuoden esitys tulee olemaan jotakin mitä he eivät ole tehneet koskaan ennen!" Swift kertoi. "MTV on ollut minulle hyvä enkä voisi olla enemmän innoissani tämän vuoden VMA-gaalasta."


title: Taylor Swift

text: Swift teki ensiesiintymisensä VMA-gaalassa 13. syyskuuta. Swift oli juuri noutamassa voittamaansa palkintoa lavalta ja puhumassa kiitospuhettaan, kun räppäri Kanye West tuli lavalle ja otti mikrofonin Swiftin kädestä kertoakseen mielipiteensä Swiftin voitosta. Swift oli juuri voittanut palkinnon ""Parhaan naisartistin video"" musiikkivideostaan "You Belong With Me". West kertoi mielipiteensä, sanoen että Beyoncén videon "Single Ladies (Put a Ring on It)" olisi pitänyt voittaa kyseinen palkinto, joka siis oli ollut myös yhtenä ehdokkaana. Wet väitti, että kyseinen musiikkivideo on "yksi parhaimmista videoista pitkiin aikoihin". Tämä sai yleisön buuaamaan ja reagoimaan negatiivisesti. Hän ojensi mikrofonin takaisin hämmästyneelle ja poissa tolaltaan olevalle Swiftille, joka ei sitten saanut tilaisuutta puhua puhettaan loppuun. Kun Beyoncé sitten voitti palkinnon kategoriassa ""Vuoden paras video"" musiikkivideostaan "Single Ladies (Put a Ring on It)", hän pyysi Swiftin lavalle ja antoi tälle mahdollisuuden puhua puheensa loppuun. Gaalassa Swift esitti kappaleensa "You Belong With Me". West pyysi Swiftiltä anteeksi aiheuttamaansa häiriötä. Hän pyysi anteeksi vielä kerran ollessaan haastattelussa"The Jay Leno Show'ssa".


title: Taylor Swift

text: Swift esiintyy Band Hero -pelissä hahmona, jolla ei kuitenkaan ole mahdollista pelata. Swift ilmoitti 6. syyskuuta 2009, että hän uudelleenjulkaisee "Fearless"-levynsä 27. lokakuuta 2009, ja uudelleenpainos sisältää kuusi uutta kappaletta.


title: Taylor Swift

text: Vuoden 2010 Grammy-gaalassa Swift voitti neljä palkintoa.


title: Taylor Swift

text: Swift julkaisi kappaleen "Today Was a Fairytale" 19. tammikuuta 2010. Kyseinen kappale esiintyy elokuvan "Ystävänpäivä" soundtrack-levyllä. Elokuvassa Swift teki debyyttiesiintymisensä valkokankaalla. Hän esittää koulutyttöä, joka seurustelee Taylor Lautnerin näyttelemän hahmon kanssa. Kappale sijoittui sijalle kaksi Billboard Hot 100 -listalla ja sijalle yksi Kanadan Hot 100 -listalla, mikä teki siitä Swiftin ensimmäisen ensimmäiselle sijalle yltäneen singlen Kanadassa.


title: Taylor Swift

text: Hänen kolmas studioalbuminsa "Speak Now" ilmestyi loppuvuodesta 2010. Levy sisältää muun muassa singlet "Mine" ja "Back to December", ja yhteensä 14 kappaletta. Kappaleet käsittelevät rakkautta ja ystäviä, kuten muillakin albumeilla. Swift on kirjoittanut ja säveltänyt levyn kaikki kappaleet itse. Levy myi ensimmäisen viikon aikana Yhdysvalloissa 1 047 000 kappaletta. Levystä julkaistiin myös Deluxe Edition, joka sisältää kolme lisäkappaletta.


title: Taylor Swift

text: Albumin kuudennen kappaleen "Mean", Swift kertoi kirjoittaneensa vastaukseksi kaikille häntä kritisoineille. Ohjelmassa Storytellers: Taylor Swift, laulaja itse kertoi kirjoittaneensa laulun yhdestä tietystä kriitikosta, joka ei koskaan tuntunut hyväksyvän Swiftiä, ja tämä keksi aina jotain moitittavaa hänen esityksistään tai kappaleistaan. Kappale menestyi, ja voitti muun muassa kaksi Grammy-palkintoa.


title: Taylor Swift

text: Swiftin neljäs studioalbumi, "Red", julkaistiin 22. lokakuuta 2012. Albumi nousi iTunesin listaykköseksi 31 maassa ensimmäisen päivän aikana. Levyllä on 16 kappaletta, jotka ovat tyyliltään hiukan edellisistä albumeista poikkeavia. Sanoituksissaan Swift jatkaa samanlaisella linjalla kertoen elämästään ja suhteistaan. Levystä julkaistiin myös Deluxe Edition, joka sisälsi kaksi levyä, kolme uutta kappaletta ja kolme erilaista versiota kolmesta muusta tavallisella levyllä olleesta kappaleesta.


title: Taylor Swift

text: Ensimmäisenä singlenä levyltä julkaistiin "We Are Never Getting Back Together", jonka musiikkivideo keräsi nettisivusto YouTubessa ensimmäisen kahden kuukauden aikana yli 54 miljoonaa katselukertaa. Seuraavina julkaistut "Ronan" (joka ei kuulunut albumille vaan julkaistiin singlenä), "Red", "Begin Again", "I Knew You Were Trouble" ja "State of Grace" nousivat kaikki vuorotellen iTunesin kymmenen ostetuimman kappaleen listalle Yhdysvalloissa.


title: Taylor Swift

text: "Red" palkittiin muun muassa ""Billboard Top Country Album of 2013"" ja ""Billboard Top 200 Album of 2013", "American Music Awards Favorite Country Album" "ja ""Canadian Country Music Association Top Selling Album of 2013" "palkinnoilla.


title: Taylor Swift

text: Taylor kiersi Yhdysvallat, Kanadan, Australian, Uuden-Seelannin, Iso-Britannian, Saksan ja Aasian Red-maailmankiertueellaan.


title: Taylor Swift

text: Swift paljasti Yahoo Worldvide Livestreamissä 18. elokuuta 2014, että hänen seuraavan, viidennen studioalbuminsa nimeksi tulee "1989" hänen syntymävuotensa mukaan. Albumi julkaistiin 27. lokakuuta 2014. Sen tavallinen versio sisältää 13 kappaletta. Livestreamissä soitettiin ensimmäinen single kyseiseltä albumilta, popkappale ”Shake It Off”. Samassa tilaisuudessa julkaistiin myös kappaleen musiikkivideo. "Shake It Off" debytoi Billboard Hot 100 -listan kärkisijalla, ja siitä tuli näin Swiftin uran toinen kärkisijan saavuttanut single Yhdysvalloissa.


title: Taylor Swift

text: Seuraavana singlenä julkaistiin kappale "Blank Space". Swift kertoi kappaleen musiikkivideon näyttävän sen kuvan hänestä, joksikin media häntä väittää, eli hulluksi tyttöystäväksi, joka seurustelee vain kirjoittaakseen lauluja. Musiikkivideo ja laulu saivat paljon hyviä arvosteluita. Kolmas single on nimeltäänsä "Style" joka kertoo Swiftin ja Harry Stylesin seurustelusuhteesta. Neljäntenä julkaistiin "Bad Blood" -kappaleen remix-versio, joka sisältää hiphop-laulaja Kendrick Lamarin räp-osuuden. Kappaleen musiikkivideolla esiintyy useita julkisuuden henkilöitä.


title: Taylor Swift

text: Albumia "1989" myytiin Yhdysvalloissa julkaisuviikollaan 1,2 miljoonaa kappaletta, mikä teki Swiftistä ensimmäisen artistin, jonka kolme albumia ovat myyneet maassa miljoona kappaletta yhden viikon aikana. Myöhemmin Swift keikkaili 1989 World Tourilla.


title: Taylor Swift

text: Elokuussa 2017 Taylor poisti kaiken sisällön Instagram- ja Twitter- tileiltään. Sen jälkeen hän alkoi lisäillä käärme aiheisia videoklippejä some-tileilleen. Sittemmin hän julkisti uuden albuminsa nimen, jonka nimi on "Reputation" viitaten hänen maineeseensa, minkä hän on medialta saanut. Albumin ensimäinen kappale "Look What You Made Me Do" julkaistiin 25. elokuuta 2017 ja kappaleen musiikkivideo sai ensiesityksensä MTV:n VMA-gaalassa 27. elokuuta. Kappale on jo rikkonut lukuisia ennätyksiä Spotifyssa ja Youtubessa. Youtubessa kappaletta on muutamassa päivässä katsottu yli 50 miljoonaa kertaa, rikkoen Adelen "Hello"-kappaleella tekemän ennätyksen. Musiikkivideo sisälsi paljon viittauksia Kanye Westiin, Kim Kardashianiin ja Katy Perryyn, joiden kanssa hän on julkisesti riidoissa. Swift laulaa Perrystä myös Bad Blood- kappaleellaan. Videolla esiintyy myös käärmeitä, mikä on viittaus hänen ja Kim Kardashianin väliseen riitaan, jonka aikana Kardashian kutsui Swiftiä käärmeeksi ja valehtelijaksi, mikä johti siihen että Swiftin sosiaalisenmedian tilit täyttyivät käärme-emojeista.


title: Taylor Swift

text: Swift on ollut ehdolla eri palkintogaaloissa monta kertaa ja voittanut yli 200 palkintoa. Näistä kymmenen on Grammy-palkintoja.


title: Taylor Swift

text: Swiftin perheeseen kuuluvat vanhemmat Scott ja Andrea Swift ja pari vuotta nuorempi pikkuveli Austin. Austin valmistui keväällä 2015 Notre Damen yliopistosta. Swift osti vanhemmilleen talon Nashvillesta vuonna 2011. Swift ilmoitti keväällä 2015 äitinsä Andrean sairastavan syöpää.


title: Taylor Swift

text: Swiftin seurustelusuhteet ovat saaneet paljon huomiota mediassa etenkin Yhdysvalloissa. Hän on itse kirjoittanut suhteistaan laulujen lyriikoissa. Swift on seurusteli Joe Jonasin kanssa vuonna 2008 ja näyttelijä Taylor Lautnerin syksyllä 2009. Hän tapaili muusikko John Mayeria muutaman kuukauden vuonna 2010. Mayerin kappaleen "Paperdoll" on tulkittu kertovan Swiftistä.


title: Taylor Swift

text: Swift ja näyttelijä Jake Gyllenhaal seurustelivat syksyllä 2010. Kesällä 2012 Swift tapaili Kennedyn sukuun kuuluvaa Conor Kennedyä. Saman vuoden syksyllä hän alkoi seurustella One Direction -yhtyeen Harry Stylesin kanssa. Pari erosi alkuvuodesta 2013. Styles on sittemmin sanonut olevansa ystäviä Swiftin kanssa.


title: Taylor Swift

text: Stylesista erottuaan Swift vietti kaksi vuotta sinkkuna osittain siksi, että hän oli kyllästynyt siihen että hänen yksityiselämäänsä puitiin jatkuvasti mediassa. Swift sanoi pelänneensä, että tämä vie häneltä uskottavuutta muusikkona. Swift seurusteli DJ Calvin Harrisin kanssa maaliskuusta 2015 kesäkuun alkuun 2016. Taylor Swift ja Tom Hiddleston nähtiin kuhertelemassa rannalla kaksi viikkoa aikaisemman suhteen päätyttyä.


title: Taylor Swift

text: Laulajat Selena Gomez, Ed Sheeran ja Lorde ovat Swiftin läheisiä ystäviä. Swift ja Sheeran ovat kirjoittaneet ja levyttäneet yhdessä dueton "Everything Has Changed" ja esiintyneet yhdessä Swiftin "Red"-kiertueella lisäksi Ed Sheeran esiintyy Taylor Swiftin End Game kappaleessa hänen Reputation albumissa.


title: Taylor Swift

text: Abigail Anderson on ollut Swiftin hyvä ystävä noin 15-vuotiaasta asti, ja Swift on kirjoittanut kappaleensa "Fifteen" osittain Abigailille. Anderson oli Swiftin seuralaisena vuoden 2015 Grammy-gaalassa. Swiftin muita ystäviä ovat muun muassa huippumallit Jaime King, Karlie Kloss, Cara Delevingne ja Gigi Hadid, laulaja Ellie Goulding sekä näyttelijät Lena Dunham ja Hailee Steinfeld.


title: Taylor Swift

text: Taylor Swift omistaa kaksi Skotlannin luppakorva kissaa, Meredith Grey Swiftin ja Olivia Benson Swiftin. Meredith on nimetty Greyn Anatomiassa esiintyvän saman nimisen hahmon mukaan, kun Olivia taas on nimetty Kova laki:Erikoisyksikkö -nimisen sarjan päähenkilön, Olivia Bensonin mukaan.


title: Taylor Swift

text: Swift on asunut Tribecan kaupunginosassa New Yorkissa keväästä 2014. Hän omistaa myös talot Beverly Hillsissä ja Watch Hillissä Rhode Islandilla sekä asunnon Nashvillessa. Talouslehti Forbesin mukaan Swift tienasi 57 miljoona dollaria vuonna 2012, 55 miljoonaa dollaria vuonna 2013 ja 64 miljoonaa vuonna 2014. Vuoden 2015 parhaiten tienaavaksi pariskunnaksi valittiin Taylor ja hänen silloinen poikaystävänsä Calvin Harris.


title: Taylor Swift

text: Swift tekee hyväntekeväisyystyötä muun muassa lastensairaaloiden, katastrofirahastojen, syöpäpotilaiden ja opetuksen hyväksi. Hän lahjoitti 100 000 dollaria Punaiselle ristille Iowan tulvan uhrien hyväksi vuonna 2008. Toukokuussa 2010 Swift lahjoitti 500 000 dollaria Tennesseen tulvan uhreille.


title: Taylor Swift

text: Swift tukee lastensairaaloita ja lasten terveyden hyväksi toimivia järjestöjä. Syyskuussa 2009 Swift esiintyi BBC:n "Children in Need" -tapahtumassa ja ilmoitti Sir Terry Woganille, että lahjoittaisi itse 13 000 Englannin puntaa lasten hyväksi toimivalle Children in Need -järjestölle. Swift tekee yhteistyötä sairaiden lasten toiveita toteuttavan Make A Wish -järjestön kanssa ja on tavannut sen kautta henkilökohtaisesti useita fanejaan. Hän on vieraillut sairaaloissa lapsipotilaiden ja haavoittuneiden sotaveteraanien luona.


title: Taylor Swift

text: Vuonna 2012 Swift kirjoitti kappaleen Ronan, joka kertoi tositarinan 4-vuotiaasta syöpään menehtyneestä pojasta. Hän esitti laulun televisiossa hyväntekeväisyyskonsertissa. Kappale julkaistiin singlenä, jonka tuotot menivät hyväntekeväisyyteen.


title: Taylor Swift

text: Swift on tukenut rahallisesti kouluja ja kirjastoja. Vuonna 2012 hän lahjoitti 4 miljoonaa Country Music Hall of Fame and Museum -organisaatiolla koulutuskeskukseen.


title: Taylor Swift

text: Swift on saanut lasten hyväksi tekemästään työstä Big Help -palkinnon, jonka hänelle antoi Kid Choice -palkintotapahtumassa Michelle Obama. Joulukuussa 2012 hän sai Robert F. Kennedy Center for Justice and Human Rights -säätiön Ripple of Hope -palkinnon työstä ihmisoikeuksien hyväksi.


title: Taylor Swift

text: Heinäkuussa 2015 Swift lahjoitti yhdelle syöpää sairastavalle fanilleen lähes 50 000 euroa hänen syöpähoitoihinsa.


title: Taylor Swift

text: Taylor Swiftin yhtye on pysynyt samana koko uran ajan, pieniä muutoksia lukuun ottamatta. Jotkut yhtyeen jäsenistä ovat mukana vain studioäänityksissä eivätkä esimerkiksi ole mukana kiertueilla. Swiftin yhtyeestä on lähtenyt kaksi jäsentä. Ben Clark (banjo) ja Emily Poe (viulu) ovat jättäneet yhtyeen.


title: Bernadette Peters

text: Bernadette Peters (s. 28. helmikuuta 1948 New York, Yhdysvallat) on yhdysvaltalainen näyttelijä ja laulaja. Peters on näytellyt muun muassa Clint Eastwoodin kanssa elokuvassa "Pink Cadillac" ja Steve Martinin kanssa elokuvassa "Superhulttio".


title: Bernadette Peters

text: Peters avioitui Michael Wittenbergin kanssa 20. heinäkuuta 1996. Wittenberg kuoli 43-vuotiaana 26. syyskuuta 2005 helikopterionnettomuudessa liikematkalla Montenegrossa.


title: Haukiputaan vaakuna

text: Haukiputaan vaakuna oli Haukiputaan kunnan tunnus. Sen on suunnitellut heraldikko Olof Eriksson, ja se vahvistettiin käyttöön 11. helmikuuta 1952.


title: Haukiputaan vaakuna

text: Vaakunan selitys on ”sinisessä kentässä alakkain kolme uivaa hopeahaukea, joiden varukset punaiset, alapuolella sahakoroinen hopeatyviö”. Hauet viittaavat paikkakunnan nimeen ja vaakunan sahakoro paikkakunnalla vahvasti vaikuttaneeseen sahateollisuuteen – kunnan ensimmäinen suursaha Maunun saha perustettiin jo vuonna 1863.


title: Haukiputaan vaakuna

text: Vaakuna jäi epäviralliseksi kotiseutuvaakunaksi 2013, kun Haukipudas, Kiiminki, Oulunsalo ja Yli-Ii liittyivät Oulun kaupunkiin.


title: Irrelevanttiusteoreema

text: Irrelevanttiusteoreema on yritysrahoituksen teorian keskeisiä käsitteitä, joka tunnetaan myös "Modigliani-Millerin irrelevanttiusteoreemana". Teoreeman mukaan rahoitettavan projektin arvo ei riipu siitä, miten se rahoitetaan. Rahoitusmuotojen käyttö ei myöskään vaikuta siihen, mitä toimintaa yrityksen kannattaa harjoittaa. Rahoitusrakenne on siis pohjimmiltaan merkityksetön, irrelevantti.


title: Irrelevanttiusteoreema

text: Perusajatus on pohjimmiltaan helppo ymmärtää. Yrityksen taloudellinen tuotos ennen rahoituskustannuksia jaetaan luotottajien ja osakkeenomistajien kesken. Suotuisissa oloissa omistajien saamat voitot kasvavat, mutta luotottajat saavat sekä lainasumman että korot ilman mitään lisiä. Vaikeuksien koittaessa omistajat eivät saa edes sijoituksiaan takaisin. Joka tapauksessa omistajat ja velkojat jakavat keskenään ylijäämää, joka muodostuu tuotoksen myynnistä saatujen tulojen ja toiminnan kulujen (palkat, toimitilojen vuokrat, raaka-aineiden hinnat ym) erotuksena. Irrelevanttiusteoreema on voimassa vain, jos tietyt olettamukset ovat voimassa. Näitä olettamuksia ovat:


title: Paul Morphy

text: Paul Charles Morphy (22. kesäkuuta 1837 – 10. heinäkuuta 1884) oli yhdysvaltalainen shakinpelaaja. Häntä pidetään aikansa vahvimpana pelaajana ja epävirallisena maailmanmestarina. Vaikka hänen aktiiviuransa kesti vain noin kolme vuotta, hän jätti silti jälkensä shakin historiaan. Hänen shakkiuransa oli hyvin värikäs. Uransa loputtua Morphy sairastui vakavaan masennukseen, ja hänen mielenterveytensä kärsi. Tästä hän sai nimen "shakkipelin ylpeys ja suru". Hän kuoli aivoverenvuotoon vain 47 vuoden ikäisenä.


title: Paul Morphy

text: Paul Charles Morphy syntyi New Orleansissa, Louisianassa 22. kesäkuuta vuonna 1837. Hänen perheensä oli arvostettu ja varakas. Paulin isä, Alonzo Morphy, oli syntyjään espanjalainen ja ammatiltaan lakimies. Hän työskenteli sekä yleisenä syyttäjänä että osavaltion korkeimman oikeuden tuomarina. Paulin äiti, Thelcide Carpentier, taas oli merkittävän ranskalaisen perheen tytär. Paulilla oli kaksi sisarta, Malvina Morphy Sybrandt ja Helena Morphy sekä veli, Edward Stephen Morphy. Paulin isoisoisä, Michael Murphy, oli irlantilainen. Paul olikin osa hyvin monikulttuurista perhettä. Hän kasvoi sivistyneessä ilmapiirissä, ja perheen sunnuntain viettoon kuului muun muassa musiikki ja shakki.


title: Paul Morphy

text: Morphyn suvussa oli useita shakinpelaajia. Niin Paulin vanhempi veli Edward, kuin hänen isänsäkin Alonzo Morphy olivat aktiivisia amatööripelaajia. Merkittävin shakinpelaaja Morphyjen perheessä oli kuitenkin Paulin setä Ernest, joka oli niin vahva, että häntä kutsuttiin New Orleansin shakkikuninkaaksi. Paul oppi shakin säännöt jo kahdeksanvuotiaana. Samanikäisenä Paulin isä vei hänet katsomaan ensimmäisiä shakin yhdysvaltainmestaruuskilpailuja. Kisat pidettiin New Orleansissa, ja mestaruuden voitti newyorkilainen Charles Stanley. Paulin sedän mukaan kukaan ei virallisesti opettanut poikaa pelaamaan shakkia, vaan Paul oppi seuraamalla toisten pelejä. Katseltuaan erään kerran isänsä ja setänsä välistä shakkipeliä useita tunteja Paul kertoi myöhemmin sedälleen, että hänen olisi kuulunut voittaa peli. Ernest hämmästyi, sillä ei tiennyt Paulin edes osaavan pelata. Vielä suuremmaksi hämmästykseksi Paul laittoi nappulat laudalle pelin asemaan ja näytti siirtosarjan, jolla setä olisi voittanut pelin.


title: Paul Morphy

text: Paul Morphyn shakkitaidot kasvoivat nopeasti. Suurin osa kunniasta kuuluu Ernestille, joka pelasi Paulin kanssa usein. Vuonna 1846 kenraali Winfield Scott sattui käymään New Orleansissa. Hän oli ylpeä shakkitaidoistaan ja yksi aikansa johtavista amatööripelaajista. Scott tiedusteli, voisiko pelata paikallisia vahvoja pelaajia vastaan muutaman pelin. Hänelle vastattiin myöntävästi, mutta yllätyksekseen hän sai vastaansa 9-vuotiaan Paul Morphyn. Scott piti koko juttua huonona pilana, mutta suostui lopulta pelaamaan. Paul voitti kuitenkin molemmat pelit, joista ensimmäinen päättyi vain kymmenessä siirrossa.


title: Paul Morphy

text: Vuonna 1849 Paul pelasi kymmeniä pelejä ranskalaista mestaria, Eugène Rousseauta, vastaan. Pelien pöytäkirjat ovat suurelta osin tuhoutuneet, mutta Morphyn tiedetään voittaneen noin yhdeksänkymmentä prosenttia peleistä.


title: Paul Morphy

text: Vuonna 1850 unkarilainen mestari Johann Löwenthal, yksi maailman parhaista pelaajista pistäytyi käymään New Orleansissa. Hän oli kierrellyt ympäri Yhdysvaltoja antamassa simultaaninäytöksiä ja pelannut paikallisten mestarien kanssa. New Orleansissa häntä vastaan asettui nuori, vain kaksitoistavuotias, Paul Morphy. He pelasivat kolmen pelin ottelun, ja Morphy voitti jokaisen pelin. Löwenthal suuttui tappiostaan siinä määrin, että väärensi yhden pelin loppusiirrot tehden siitä tasapelin. Huijaus onnistui melko hyvin, ja useissa shakkihistoriaa käsittelevissä kirjoissa mainitaan vieläkin ottelun tulokseksi kaksi voittoa Morphylle ja yksi tasapeli. Kahdentoista vuoden ikäisenä Paulista oli tullut jo niin vahva pelaaja, että pystyi voittamaan setänsä pelaamalla itse sokkona.


title: Paul Morphy

text: Lapsuudessaan Morphy kävi koulua Jeffersonin akatemiassa, josta hän siirtyi Pyhän Joosefin jesuiittakouluun, Alabamaan vuonna 1850. Hän menestyi erityisen hyvin matematiikassa sekä lakitieteessä, ja vapaa-ajallaan kaatoi kaikki oppilaat ja opettajat shakissa. Muuten hän ei harrastanut shakinpeluuta aktiivisesti pelaten pääasiassa vain itseään selvästi heikompia pelaajia vastaan Morphy valmistui jesuiittakoulusta 1854, mutta jäi vielä yhdeksi vuodeksi opiskelemaan matematiikkaa ja lakia.


title: Paul Morphy

text: Jatko-opintoja varten Morphy siirtyi Lousianan yliopistoon, josta hän valmistui asianajajaksi. Valmistuessaan Morphy oli vain 19-vuotias, joten hän oli liian nuori lakimiehen ammattiin. Hän käytti aikansa matkusteluun ja shakinpeluuseen.


title: Paul Morphy

text: Morphylle oli hyvästä muististaan hyötyä niin opinnoissa kuin shakissakin. Hänen ei tarvinnut toisten pelaajien tavoin jatkuvasti tutkia shakkikirjoja. Hän vain luki kirjan kerran ja antoi sen sen jälkeen jollekin ystävistään. On myös sanottu, että hän olisi opetellut koko Louisanan lainsäädännön ulkoa.


title: Paul Morphy

text: Vuoden 1857 lokakuussa pidettiin Amerikan ensimmäinen shakin mestaruusturnaus. New Yorkin shakkikerho lähetti kutsun myös nuorelle Paul Morphylle. Hän ei olisi ensin halunnut ollenkaan osallistua kisoihin, mutta setänsä painostuksesta lopulta matkusti New Yorkiin kilpailemaan. Turnaus ei ollut nykyisten kaltainen, jossa kaikki pelaavat kaikkia vastaan. Kisoihin osallistui vain 16 mantereen parasta pelaajaa ja voittaja ratkaistiin cup-muotoisena. Kierroksien parit arvottiin aluksi. Jatkoon pääsyyn riitti kolme voittoa vastustajasta, ja tasapelejä ei laskettu mukaan. Ensimmäisellä kierroksella Morphya vastaan asettui Englannista kotoisin ollut James Thompson. Morphy voitti hänet suoraan kolmessa pelissä. Samoin kävi toisella kierroksella tuomari Alexander Beaufort Meekille. Kolmannella kierroksella Morphya vastaan asettui Theodore Lichtenhein, joka oli New Yorkin shakkikerhon johtaja.Morphy voitti hänetkin antaen vastustajalleen vain yhden tasapelin.


title: Paul Morphy

text: Finaalissa Morphya vastaan pelasi Saksasta kisoihin saapunut Louis Paulsen. Morphy aloitti ottelun hyvin voittaen ensimmäisen pelin valkeilla vain viidessä ja puolessa tunnissa. Toisessa pelissä Morphy uhrasi torninsa saadakseen ratkaisevan hyökkäyksen, mutta erehtyi parhaasta jatkosta. Paulsen saavutti paremman aseman, muttei pystynyt voittoon. Peli sovittiin tasapeliksi 15 tunnin pelin jälkeen. Paulsen voitti kolmannen pelin Morphyn tehtyä virhesiirron, joka maksoi upseerin. Neljäs peli päättyi tasan Paulsenin hyvän loppupeliosaamisen ansiosta, vaikka hän oli tappiolla kahden sotilaan verran. Viidennessä pelissä syntyi torniloppupeli, jossa Morphylla oli selvä etu. Paulsen luovutti 10 tunnin pelin jälkeen. Kuudennessa pelissä Morphy saavutti hienon voiton kuningattaren uhrauksen jälkeen. Peli mursi Paulsenin henkisesti. Tämän jälkeen Morphy voitti myös kaksi seuraavaa peliä ja hänestä tuli Amerikan mestari. Morphy kieltäytyi yllättäen palkintorahoista, mutta otti vastaan hopeisen pöytäkaluston. Voiton jälkeen Morphy palasi takaisin kotiinsa New Orleansiin.


title: Paul Morphy

text: Vuoden 1857 joulukuussa Morphyn kirjoittama artikkeli ilmestyi "Chess Monthly" -lehdessä. Morphy tarjoutui siinä pelaamaan ketä tahansa amerikkalaista shakkimestaria vastaan sotilaan ja aloitussiirron tasoituksella. Yksikään pelaaja ei suostunut ottelemaan Morphya vastaan edes tällä tasoituksella. Yksi syy tähän oli Charles Stanleyn, Yhdysvaltojen toiseksi parhaana pidetyn shakinpelaajan, kohtalo Morphya vastaan. Hän oli pelannut Morphya vastaan samanlaisella tasoituksella mestaruusturnauksen aikoihin ja joutunut luovuttamaan, kun Morphy johti ottelua 4½-½. Tässä vaiheessa ei ollut epäilystäkään siitä, kuka oli Amerikan mantereen paras pelaaja.


title: Paul Morphy

text: Amerikkalaiset shakkipelaajat povasivat Morphysta haastajaa Euroopan parhaille pelaajille. Helmikuussa 1858 New Orleansin shakkikerho pyysi kirjeitse englantilaista mestaria, Howard Stauntonia, jota pidettiin maailman parhaana pelaajana, matkustamaan New Orleansiin Morphyn vastustajaksi. Shakkikerho lupasi korvata kaikki Stauntonin matkan mahdolliset kulut ja tarjosi palkintorahoiksi 5 000 dollaria, joista tuhat olisi mennyt Stauntonille joka tapauksessa. Staunton vastasi kirjeellä, jossa hän kohteliaasti kieltäytyi kutsusta vedoten työkiireisiin. Staunton kirjoitti kuitenkin englantilaiseen "Illustrated London News" -lehteen kolumnin, jossa hän sanoi, että jos Morphy haluaa todella näyttää taitonsa maailmalle, hänen täytyy tehdä se ensi vuodeksi suunnitellulla matkallaan Eurooppaan. Morphy otti Stauntonin kolumnin haasteena ja alkoi heti suunnitella matkaa Eurooppaan. Aluksi Morphyn perhe piti Paulia liian nuorena matkalle, mutta New Orleansin shakkiväki sai taivuteltua perheen tahtoonsa. He tarjoutuivat myös maksamaan Morphyn kustannukset matkasta ja Englannista pidettävästä Birminghamin turnauksesta, johon Morphyn oli tarkoitus osallistua. Morphy kuitenkin kieltäytyi rahoista, koska ei halunnut itseään pidettävän ammattilaisena, joka pelaa shakkia rahan takia.


title: Paul Morphy

text: Morphy lähti New Yorkista 8. kesäkuuta ja saapui Liverpooliin 21. päivä. Hänen oli tarkoitus pelata kesäkuun lopussa Birminghamin turnauksessa, matkustaa Lontooseen ja kohdata Staunton siellä, jatkaa matkaa Pariisiin ja mahdollisesti Berliiniin kohdatakseen Euroopan mestarit ja palata marraskuussa kotiin. Englannin shakkiliitto oli kuitenkin, Morphyn lähdettyä jo matkalle, siirtänyt Birminghamin turnauksen elokuuhun, joten Morphy matkusti Lontooseen vieraillakseen shakkikerhoissa ja haastaakseen Stauntonin otteluun. Staunton kuitenkin hylkäsi Morphyn haasteen vedoten myöhäiseen ajankohtaan, eikä suostunut muihin kuin neuvottelupeleihin. Lontoolaisista pelaajista Morphyn kanssa suostui pelaamaan muun muassa Thomas Barnes. Morphy saavutti hänestä 19 voittoa häviten 8 peliä.


title: Paul Morphy

text: Morphy aloitti vähitellen uudet neuvottelut Stauntonin kanssa ottelun ajankohdasta. Staunton antoi ymmärtää, että hän ottelisi Morphyn kanssa, mutta vaati kuukauden lykkäystä hioakseen avauksiaan ja loppupelitaitojaan. Sillä aikaa Morphy pelasi ottelun vanhan ystävänsä, Löwenthalin, kanssa. Morphy voitti yhdeksän peliä, pelasi kaksi tasan ja hävisi kolme. Hän kuitenkin lahjoitti ottelun voittorahat ja hieman ylimääräistä Löwenthalille. Elokuussa Morphy tiedusteli Stauntonilta kirjeitse, milloin he voisivat kohdata ottelussa. Staunton pyysi muutaman viikon viivytystä. Morphy jätti kuitenkin osallistumatta Birminghamin turnaukseen, koska oli luvannut perheelleen, ettei pelaisi rahasta turnauksissa. Morphy lähti kuitenkin kisapaikalle, mutta pelasi tätä ennen englantilaista kirkonmiestä, Owenia, vastaan. Morphy antoi taas sotilaan ja aloitussiirron tasoitusta, mutta voitti ottelun 6-1. Kuultuaan Morphyn vetäytymisestä Staunton osallistui turnaukseen, mutta putosi jo toisella kierroksella. Morphy jatkoi ottelun järjestämistä Stauntonia vastaan, ja lopulta Staunton lupasi pelata hänen kanssaan marraskuussa.


title: Paul Morphy

text: Morphy oli saanut tarpeekseen Englannista ja matkusti Pariisiin otellakseen paikallisten ja muiden mestareiden kanssa. Hän saapui sinne 2. syyskuuta ja oli heti innokas pelaamaan ranskalaisia mestareita vastaan. Hän antoi otteluidensa lomassa silloin tällöin simultaaninäytöksiä.


title: Paul Morphy

text: Pariisin shakkipelien keskus oli kahvila nimeltä "Café de la Régence". Ensimmäisenä Morphy otteli Daniel Harrwitzia vastaan, joka oli paikan ehdottomasti paras pelaaja. Voittoon vaadittiin seitsemän voitettua peliä. Kun Morphy johti ottelua 5½-2½, Harrwitz keskeytti pelaamisen. Harrwitz ei kuitenkaan koskaan myöntänyt tappiotaan. Tässä vaiheessa Staunton perui hänen ja Morphyn välisen ottelun kokonaan vedoten työesteisiinsä.


title: Paul Morphy

text: Lokakuussa 1858 Morphy pelasi kaikista kuuluisimman shakkipelinsä. Oopperapeliksi kutsuttu peli pelattiin Sevillan parturin väliajalla, kun kaksi aatelista kutsui Morphyn aitioonsa pelaamaan kevyen pelin. Braunschweigin herttua Karl sekä hänen ystävänsä kreivi Isouard pelasivat Morphya vastaan mustilla. Aateliset eivät olleet kovinkaan kummoisia shakinpelaajia, mikä näkyi lopputuloksessa; Morphy voitti jo 17 siirrossa. Tapa, jolla Morphy voitti vastustajansa, teki pelistä yhden shakin tunnetuimmista peleistä.


title: Paul Morphy

text: Morphyn seuraava vastustaja oli Adolf Anderssen. Anderssen oli voittanut ylivoimaisesti Birminghamin turnauksen ja häntä pidettiin yleisesti Stauntonia vahvempana pelaajana. Anderssen matkusti Pariisiin otellakseen Morphyn kanssa. Ottelun on sanottu olleen 1800-luvun huomattavimpia shakkitapahtumia. Ottelun voittaja tulisi olemaan maailman vahvin pelaaja.


title: Paul Morphy

text: Anderssen aloitti ottelun vahvasti. Hän voitti ensimmäisen pelin ja toinenkin päättyi tasan. Morphy voitti kuitenkin seuraavat viisi peliä, jonka jälkeen ottelu vaikutti ratkenneelta. Kahdeksannessa pelissä Anderssen sai taisteltua omalla avauksellaan tasapelin. Hän hävisi seuraavista kolmesta pelistä kaksi ja Morphy oli näin voittanut ottelun 7-2. Morphy oli nyt epävirallisesti maailman paras shakinpelaaja.


title: Paul Morphy

text: Anderssenin ottelun jälkeen Morphy pelasi enää vain vähän shakkia Pariisissa. Helmi-maaliskuussa hän voitti Augustus Mongredien, joka oli Lontoon shakkikerhon puheenjohtaja, murskavoitolla 7-0. Ottelun jälkeen Morphy oli valmis vetäytymään takaisin Yhdysvaltoihin.


title: Paul Morphy

text: Morphy asettui äitinsä kotiin asumaan ja pyrki aloittamaan uransa lakimiehenä. Hänen shakinpelaajan maineensa sai kuitenkin ihmiset epäilemään, pystyisikö hän muuhun kuin shakin pelaamiseen. Morphy alkoi masentua elämästään eikä pelannut enää shakkia kilpailumielessä.


title: Paul Morphy

text: 1861 alkoi Yhdysvaltain sisällissota, mutta Morphy ei halunnut tarttua aseisiin. Hän matkusti Havannaan lokakuussa 1862, jossa hän antoi muutamia sokkopelinäytöksiä ja pelasi kevyitä pelejä. Kuubasta hän matkusti Pariisiin, jossa hän viipyi vuoteen 1864 asti. Morphy viettii aikaansa vanhan ystävänsä, Arnous de Riviéren, kanssa ja palasi helmikuussa Havannan kautta kotiinsa. Morphy yritti jälleen turhaan siirtyä lakimiehen ammattiin. Hän kävi vielä 1867 äitinsä painostuksesta Pariisissa ja viipyi siellä puolitoista vuotta.


title: Paul Morphy

text: Morphy vetäytyi erakoksi ja alkoi kärsiä vainoharhaisuudesta ja harhakuvitelmista. Hän ajautui riitoihin myös lankonsa kanssa, ja haastoi tämän jopa oikeuteen. Ironista kyllä, Morphy hävisi elämänsä ainoan oikeusjutun. 1870-luvulla Morphyn vainoharhaisuus vain kasvoi ja hänen mielenterveytensä romahti. Hänen perheensä koetti saada hänet psykiatriseen sairaalaan vuonna 1882 siinä kuitenkaan onnistumatta. Samaan aikaan Louisianan merkittävistä henkilöistä koottiin kirjaa ja Morphy olisi haluttu mukaan. Morphy kieltäytyi, koska hänellä ei ollut mitään ammattia, eikä hänellä siis ollut mielestään mitään asiaa sellaiseen kirjaan.


title: Paul Morphy

text: Osa Morphyn kielteisyydestä shakkia kohtaan johtui siitä, että hänen kosimansa nainen kieltäytyi naimisiinmenosta, koska Morphy oli "vain shakinpelaaja". Morphyn masennus paheni, ja viimeisinä elinvuosinaan hän alkoi noudattaa tarkkoja päivärutiineja. Aina keskipäivisin hän kävi kävelyllä hienosti pukeutuneena ja iltaisin oopperassa. 10. heinäkuuta 1884 hän oli taas lähtenyt pitkälle kävelymatkalle. Päivä oli kuuma ja Morphy meni palattuaan kotiinsa heti kylmään kylpyyn. Kuuma päivä ja jääkylmä vesi olivat kuitenkin liikaa Morphylle; hän kuoli aivoverenvuotoon kylvyssä vain 47 vuoden iässä.


title: Paul Morphy

text: Morphy haudattiin St. Louisin hautausmaalle, New Orleansiin.


title: Paul Morphy

text: Monet pitävät Morphya erinomaisena shakinpelaajana ja mestarillisena sommittelijana. Nykyisiin peleihin ja pelaajin verrattuna Morphyn sommitelmat ja uhraukset saattavatkin näyttää erityisen rohkeilta ja hienoilta, mutta 1800-luvulla Morphyn pelityyli oli oikeastaan aika konservatiivista. Näyttävyys meni hänen aikanaan usein tehokkuuden edelle, kun uhrauksilla saatiin aikaan vauhdikas, mutta heikkotasoinen peli. Gambiitteja ja uhrauksia käytettiin usein ja niiden torjuminen oli epäurheilijamaista. Morphy ei pyrkinyt näyttävyyteen, vaan tehokkuuteen; ollessaan sotilaan voitolla hän tyytyi siirtymään loppupeliin ja voittamaan "tylsästi". Hänen pelinsä perustuivat kylmään laskelmointiin, ei niinkään intuitioon. Morphyn pelityyli oli kyllä aikansa paras, mutta nykyisin sillä ei pärjäisi edes Suomen tasolla. Chessmetricsin mukaan Morphy oli maailman vahvin pelaaja yhteensä 39 kuukauden aikana vuosina 1858 – 1861.


title: Paul Morphy

text: Morphyn taktiikka laudalla oli aina samankaltainen. Hän pyrki nopeaan kehitykseen, usein pelaamalla valkeilla esimerkiksi Evansin tai kuningasgambiittia. Hän ymmärsi tempon merkityksen avauksessa. Kun hän sai kehityksen nopeammin tehtyä, hän saattoi aloittaa hyökkäyksen ennen kuin vastustaja sai puolustuksensa kuntoon. Saatuaan upseerinsa kehitettyä Morphy vei kuninkaansa turvaan linnoittamalla ja avasi linjat kuningashyökkäystä varten. Hän ei halunnut joutua hitaisiin suljettuihin asemiin, vaan avasi lähes aina siirrolla 1.e4. Niinä harvoina kertoina, kun Morphy ajautui suljettuihin asemiin, hän pyrki välittömästi avaamaan asemaa. Avoimet asemat suosivat häntä, koska hän pääsi usein vastustajaa edelle kehityksessä. Morphyn mielestä sotilaiden tarkoitus ei ollut luoda sotilasketjuja, vaan edetä, uhrautua ja avata linjat, jotta upseerit voisivat suorittaa mattihyökkäyksen. Hänen esikuviaan olivat La Bourdonnais ja MacDonnell, joiden pelit olivat hänen mielestään värikkäitä ja hauskoja.


title: Paul Morphy

text: Morphy oli nopea pelaaja, jolta meni harvoin yli muutamaa minuuttia yhden siirron tekemiseen. Morphylla oli tapana tuijottaa lautaa pelin aikana katsomatta muualle. Huomatessaan voittavansa pelin, Morphy nosti katseensa, jolloin vastustaja tiesi häviävänsä. Hänen avausteorian tuntemuksensa oli aikansa selvää huippua ja hän oli erinomainen taktikko. Tavanomainen Morphyn pelaama peli kesti alle 30 siirtoa, oli avopeli ja päättyi suoraan kuningashyökkäykseen. Morphy nautti hyökkäävästä pelistä, ja olikin sen mestari. Puolustaviin asemiin hän joutui peleissään vain harvoin, mutta suoriutui siitäkin yllättävän kekseliäästi. 1850-luvulla koko puolustaminen olikin aivan erilaista kuin nykyään. Vastustajan hyökkäyksiin ei vastattu tarkoilla puolustussiirroilla, vaan yritettiin vastahyökkäystä, vaikka siihen ei realistia mahdollisuuksia olisikaan. Tämä teki Morphyn hyökkäyksien toteuttamisen entistä helpommaksi.


title: Paul Morphy

text: Morphyn parhaaksi ELO-luvuksi on joissain lähteissä arvioitu noin 2 740, mutta vertailu nykyisten pelaajien kanssa on vaikeaa, sillä Morphy antoi usein peleissään tasoituksena ratsun tai sotilaan, eikä ELO-järjestelmä ollut käytössä hänen elinaikanaan. Myös tietokoneiden käytön lisääntyminen ja avausteorian huima kasvu ovat muuttaneet shakkia. Menneiden aikojen pelaajien vahvuuksia voi kuitenkin arvioida erinäisillä tavoilla.


title: Paul Morphy

text:
Morphyn menestyksen seurauksena shakinpeluu levisi laajasti Yhdysvaltoihin. Yhdysvaltalainen shakin maailmanmestari, Bobby Fischer, kehui Morphya ja sanoi tämän olevan kaikkien aikojen paras pelaaja. Fischerin mukaan Morphy olisi nykyiseen shakkiteoriaan ja ideoihin tutustuttuaan voittanut kenet tahansa modernin mestarin Fischeria itseään lukuun ottamatta.
Suluissa merkityt tulokset ovat ilman tasapelejä, sillä niitä ei laskettu.


title: Haminan vaakuna

text: Haminan kunnanvaakunan on suunnitellut Gustaf von Numers kaupungin vanhan vaakunan pohjalta. Sen vaakunaselitys on ”sinisessä kentässä hopeinen, alainen, aaltokoroinen hirsi, jolla ui kultainen vene, sen yläpuolella kultainen, purppuravuorinen kuninkaankruunu”. Vanha vaakuna puolestaan perustui Vehkalahden kaupungille 1660 annettuun sinettiin. Vaakunan kuninkaankruunu on viittaus Ruotsin kuninkaaseen Fredrik I:een. Isonvihan aikana tuhotun Vehkalahden kaupungin paikalle rakennettiin hänen valtakaudellaan Haminan kaupunki kuninkaan nimikkokaupungiksi (). Haminan vaakuna muistuttaa hyvin paljon Helsingin vaakunaa.


title: Haminan vaakuna

text: Haminan ja Vehkalahden yhdistyttyä vuoden 2003 siihen asti käytössä ollut venevaakuna korvattiin Carolus Lindbergin suunnittelemalla entisen Vehkalahden kunnan vaakunalla. Vaakunan selitys on ”sinisessä kentässä kultainen suovehka, jonka hedelmäterttu punainen ja tämän suojus hopeinen”. Aiheen suovehka viittaa suoraan Vehkalahden kunnan nimeen, jolle vaakuna on alun perin vahvistettu kunnanvaakunaksi 21. huhtikuuta 1951. Hamina oli ennen vuonna 2009 Raaseporiin liittynyttä Tammisaarta ainoa ns. vanha kaupunki, joka luopui vanhasta vaakunastaan kuntaliitoksen yhteydessä.


title: Haminan vaakuna

text: Haminassa alettiin jälleen suunnitella kuntaliitosta edeltäneen kaupungin vanhan venevaakunan palautusta maaliskuussa 2012. Aloitetta vaakunan vaihdosta arvosteltiin kuntaliitossopimuksen vastaiseksi. Haminan kaupunginvaltuusto hyväksyi toukokuussa 2012 vaakunan vaihdon äänin 33–9 yhden valtuutetun äänestäessä tyhjää. Venevaakuna otettiin käyttöön vuoden 2013 alussa.


title: Christian Schenk

text: Christian Schenk (s. 9. helmikuuta 1965) on saksalainen kymmenottelija. Hän voitti ainoana olympiamitalinaan kultaa Soulissa 1988. Hän ylsi lisäksi pronssille vuoden 1991 maailmanmestaruuskilpailuissa, kuten myös vuoden 1990 EM-kilpailuissa.


title: Christian Schenk

text: Schenkin ensimmäiset arvokisat olivat vuoden 1987 MM-kisat, joissa hän sijoittui viidenneksi. Vuoden 1992 kesäolympialaisiin Schenk estyi osallistumasta ja maailmanmestaruuskilpailuissa 1993 hän jäi neljännelle sijalle. Hän teki samana vuonna myös ennätyksensä: 8500 pistettä.


title: Christian Schenk

text: Schenk oli viimeisiä huippu-urheilijoita, joka käytti korkeushypyssä kierähdystyyliä. Olympiakultaa voittaessaan hän hyppäsi peräti 227. Tuolloin Schenk oli tasan kaksi metriä pitkä ja painoi 92 kg, ammatiltaan hän oli lääketieteen opiskelija.


title: Christian Schenk

text: Schenk tunnusti vuonna 2018 ilmestyneessä elämäkerrassaan käyttäneensä urallaan anabolisia steroideja, Kansainvälinen olympiakomitea ilmoitti pitävänsä tapausta vanhentuneena ja suhtautuvansa vapaaehtoiseen tunnustukseen myönteisesti.


title: Benno Moiseiwitsch

text: Benno Moiseiwitsch (, Benno Moisejevitš; 22. helmikuuta 1890 Odessa, Venäjän keisarikunta – 9. huhtikuuta 1963 Lontoo, Englanti) oli ukrainalaissyntyinen brittiläinen pianisti. Moiseiwitsch aloitti piano-opintonsa seitsemän vuoden iässä Odessan musiikkiakatemiassa. Lahjakas oppilas eteni nopeasti ja voitti yhdeksänvuotiaana Anton Rubinstein -palkinnon. Myöhemmin Moiseiwitsch opiskeli Theodor Leschetizkyn oppilaana Wienissä. Ensiesiintymisensä hän suoritti vuonna 1909 ja Amerikan-debyyttinsä 1919. Moiseiwitsch asui loppuelämänsä emigranttina Englannissa.


title: Eratosthenes (Kuun kraatteri)

text: Eratosthenes on 58,77 km läpimittainen kraatteri Kuussa. Se on suhteellisen lähellä Kopernikus-kraatteria.


title: Eratosthenes (Kuun kraatteri)

text:
Eratostheneen syvyys on 3,6 km. Melko säännöllisen muotonsa takia sitä on joskus pidetty jonkinlaisena esimerkkikraatterina. Se on pyöreä, siinä on keskushuippuja ja porrasmaisen sisäreunat, muttei sädeviiruja. Koperninuksen sädeviiruja kulkee kraatterin kautta. Vuonna 1924 William H. Pickering havaitsi tummia juovia, jotka vaihtelivat säännöllisesti päivän mukaan. Hän esitti ajatuksen, että ne voisivat olla matomaista elämää Kuussa. Ajatus herätti huomiota, muttei sitä voitu jälkikäteen vahvistaa.
Koordinaatit 14,5° N; 11,3° W, sijainti Apenniinien länsipään lähellä Mare Imbriumin ja Sinus Aestuumin tummien laavatasankojen välissä.


title: Joan Tate

text: Joan Tate (23. syyskuuta 1922 – 6. kesäkuuta 2000) oli tuottelias kääntäjä, joka käänsi monen kuuluisan ruotsalaisen kirjailijan kirjoja ruotsista englantiin, esimerkiksi Astrid Lindgrenin, Ingmar Bergmanin, Britt Eklandin, Kerstin Ekmanin, P C Jersildin ja Agneta Pleijelin kirjoja. Hän käänsi myös suomenruotsalaisen Monika Fagerholmin ja Annika Idströmin kirjoja. Ruotsinnosten lisäksi hän myös käänsi kirjoja norjasta ja tanskasta. Yhteensä hän käänsi noin 200 kirjaa uransa aikana.


title: Maksim Iglinski

text: Maksim Iglinski (, s. 18. huhtikuuta 1981 Astana) on kazakstanilainen maantiepyöräilijä.


title: Maksim Iglinski

text: Ollessaan vielä amatööri Iglinski voitti vuonna 2002 toisen etapin Kiinan ympäriajossa ja sijoittui kokonaiskilpailussa toiseksi. Vuosina 2002 ja 2004 hän voitti Dominikaanisessa tasavallassa ajetun Vuelta a la Independencia Nacional -etappikilpailun. Lisäksi hän voitti etapin Bulgarian (2003) ja Kreikan (2004) ympäriajoissa sekä saavutti vuonna 2004 hopeaa Aasian maantieajomestaruuskilpailussa.


title: Maksim Iglinski

text: Iglinski aloitti ammattilaisuransa Domina Vacanze -tallissa vuonna 2005, jolloin hän voitti GP Città di Camaiore -kilpailun sekä kuudennen etapin Saksan ympäriajossa. Seuraavana vuonna, edustaessaan Team Milramia, hän voitti Kazakstanin aika-ajomestaruuden.


title: Maksim Iglinski

text: Iglinski siirtyi Astana Teamiin 2007, jolloin hän voitti kotimaansa maantieajomestaruuden sekä kuudennen etapin Dauphiné Libéréssä. Vuonna 2008 hän voitti Tour de Romandien ensimmäisen etapin ja Sveitsin ympäriajon mäkikilpailun. Vuonna 2009 hän oli kolmas E3 Prijs Vlaanderen -kilpailussa. Vuonna 2010 hän voitti Monte Paschi Eroica -kilpailun ja oli Tirreno–Adriaticon kokonaiskilpailussa neljäs. Hän sijoittui lisäksi kahdeksanneksi sekä Milano–San Remossa että Flanderin ympäriajossa.


title: Maksim Iglinski

text: Iglinski voitti 2012 Liège–Bastogne–Liège -klassikon ohitettuaan irtiotossa olleen Vincenzo Nibalin runsas kilometri ennen maalia. MM-kilpailuissa 2013 hän oli maantieajossa kahdeksas. Samana syksynä hän voitti Tour of Almaty -kilpailun.


title: Maksim Iglinski

text: Iglinski jäi kiinni EPO-hormonin käytöstä 1. elokuuta 2014 otetussa dopingtestissä.


title: Pastor Maldonado

text: Pastor Rafael Maldonado Motta (s. 9. maaliskuuta 1985 Maracay, Aragua, Venezuela) on venezuelalainen rata-autoilija.


title: Pastor Maldonado

text: Hän ajoi GP2 -sarjassa vuosina 2007–2010 ja voitti sarjan mestaruuden kaudella 2010. Vuonna 2011 hän siirtyi Formula 1 -sarjaan. Vuodet 2011–2013 Maldonado kilpaili Williamsin F1-tallissa. Kausina 2014–2015 hän ajoi Lotuksen F1-tallissa.


title: Pastor Maldonado

text: Pastor Maldonado tunnettiin F1-uransa aikana lempinimellä "Crashtor", koska hän keskeytti 29 ajamistaan 96 kilpailusta saaden 39 erillistä rangaistusta.


title: Pastor Maldonado

text: Maldonado aloitti uransa kartingissa, joita hän ajoi vuosina 1993–2001. Kaudella 2002 Maldonado ajoi Italian Formula Renault -talvisarjassa, jossa hän voitti sarjan mestaruuden. Hän ajoi myös samalla kaudella kotimaansa Formula Ford 2000 -sarjassa. Kaudella 2003 hän jatkoi uraansa Italian Formula Renault -sarjassa. Hän voitti toisen kerran peräkkäin talvisarjan mestaruuden ja Italian Formula Renault 2.0 -sarjassa hän sijoittui loppupisteissä seitsemänneksi. Maldonadon ura jatkui Formula Renault -sarjoissa myös kaudella 2004. Hän sijoittui kahdeksanneksi Eurocup Formula Renault 2.0 -sarjassa, voitti mestaruuden Italian Formula Renault 2.0 -sarjassa ja sijoittui Formula Renault V6 -sarjassa sijalle 20. Hän testasi samalla kaudella Minardin F1-autoa.


title: Pastor Maldonado

text: Kaudeksi 2005 Maldonado siirtyi World Series by Renault -sarjaan, jossa hänet hylättiin sarjasta kesken kauden Monacossa tapahtuneen onnettomuuden johdosta. Hän sai kuitenkin sijoituksen sarjassa, mutta sijoitus oli vasta 25. Kaudella 2006 Maldonado jatkoi uraansa World Series by Renault -sarjassa. Tällä kerralla hän ajoi kauden alusta loppuun, sijoittuen sarjassa loppupisteissä kolmanneksi. Vaikka Maldonado sijoittuikin sarjassa kolmanneksi, monet pitivät häntä kuitenkin sarjan nopeimpana koko kauden ajaneista kuljettajista.


title: Pastor Maldonado

text: Kaudeksi 2007 Maldonado siirtyi GP2-sarjaan. Hän voitti kauden aikana yhden osakilpailun Monacon katuradalla. Maldonadon viimeiseksi kisaksi kaudella 2007 jäi Hungaroringilla ajettu kilpailu. Vähän aikaa myöhemmin Maldonado loukkaantui polkupyöräonnettomuudessa, ja hän joutui jättämään kauden loput kisat ajamatta. Kaudella 2008 Maldonado jatkoi uraansa GP2-sarjassa. Hän aloitti kauden vahvasti ottamalla paalupaikan ensimmäisenä viikonloppuna Espanjassa, mutta hänen autonsa jäi ensimmäisessä lähdössä heti lähtöruutuun. Toisessa kisassa hän taisteli pistesijoista, mutta kolaroi kisan loppuvaiheessa tallikaverinsa Andreas Zuberin kanssa. Maldonado voitti kaudella vain Belgiassa ohittaen kilpailua pitkään johtaneen Jérôme D'Ambrosion viimeisellä kierroksella. Kaudella 2009 Maldonado siirtyi ART-talliin Nico Hülkenbergin kanssa. Maldonado voitti kaksi kilpailua kaudella, Monacossa ja Silverstonessa. Maldonado ajoi myös yhden kilpailun Euroseries 3000 -luokassa voittaen kyseisen kilpailun.


title: Pastor Maldonado

text: Kaudella 2010 Maldonado jatkoi GP2-sarjassa ja ajoi Rapax Teamin kuljettajana. Hän ajoi uransa viidennen GP2-voiton Turkin Istanbulissa. Maldonado teki kaudella uuden ennätyksen ajamalla kuusi peräkkäistä pitkän kilpailun voittoa sivuten samalla Giorgio Pantanon voittoennätystä. Voittojen arvoa kuvastaa se, ettei Maldonado lähtenyt paalupaikalta yhteenkään näistä kilpailuista. Maldonado varmisti kauden 2010 mestaruuden kauden toiseksi viimeisenä kisaviikonloppuna Monzassa, kun sekä hän että Sergio Pérez joutuivat keskeyttämään kolarien seurauksena, jolloin Maldonado siirtyi tavoittamattomaan 27 pisteen johtoon.


title: Pastor Maldonado

text: Kauden jälkeen Maldonado testasi Hispanian ja Williamsin F1-autoja kolmepäiväisissä testeissä Abu Dhabissa. Myöhemmin 1. joulukuuta Williams vahvisti Maldonadon F1-sopimuksen. Maldonadosta tuli näin ensimmäinen venezuelalainen F1-kuljettaja sitten Johnny Cecotton ja vuoden 1984 Britannian GP:n.


title: Pastor Maldonado

text: Maldonado toi mukanaan venezuelalaisen öljy-yhtiön PDVSA:n Williamsin viralliseksi sponsoriksi. Sponsorituki oli peräti 37 miljoonaa euroa kaudessa.


title: Pastor Maldonado

text: Williams-auto kuitenkin osoittautui kauden aikana vaisuksi, eikä Maldonado saavuttanut pisteitä viidestä ensimmäisestä kisasta. Monacon GP:ssä hän oli lähellä ottaa uransa ensimmäiset MM-pisteet, mutta Lewis Hamiltonin aiheuttama kolari pilasi Maldonadon kisan ja hän joutui keskeyttämään vain muutama kierros ennen maalia. Belgian GP:ssä Maldonado otti uransa ensimmäisen MM-pisteen sijoittumalla kilpailussa kymmenenneksi. Loppupisteissä hän sijoittui MM-sarjan 19:nneksi.


title: Pastor Maldonado

text: Maldonado jatkoi tallissa kaudella 2012, vaikka hänen oletettiin joutuvan syrjään, kun senaatin oppositiopoliitikot kyseenalaistivat hänen sponsorina toimivan valtiollisen öljy-yhtiö PDVSA:n ja Williamsin sponsorisopimuksen lainvoimaisuuden, koska sitä ei oltu hyväksytty maan senaatissa. Australiassa Maldonado kolaroi itsensä ulos kisasta viimeisellä kierroksella. Hän oli tuolloin kilpailussa kuudentena ja ajamassa uransa parasta F1-kilpailua. Malesian GP:ssä Maldonado keskeytti jälleen pistesijalta toiseksi viimeisellä kierroksella moottorin hajottua.


title: Pastor Maldonado

text: Espanjan GP:n aika-ajossa Maldonado ajoi toiseksi nopeimman kierrosajan, ja kun paalupaikalle ajanut Lewis Hamilton pudotettiin viimeiseen lähtöruutuun, Maldonado sai tililleen uransa ensimmäisen paalupaikan. Kyseessä on ensimmäinen ja ainoa venezuelalaiskuljettajan saavuttama paalupaikka. Samassa kilpailussa Maldonadosta tuli ensimmäinen ja ainoa venezuelalainen, joka on voittanut F1-kilpailun. Voitto oli myös Williams-tallin ensimmäinen sitten vuoden 2004 Brasilian GP:n.


title: Pastor Maldonado

text: Voiton jälkeen Maldonadolla oli pitkään vaikeuksia sijoittua edes pisteille kilpailussa. Euroopan GP:ssä Maldonadolla oli jälleen mahdollisuus palkintopallille, kun hänen edellään ajaneen Hamiltonin renkaista loppui pito. Maldonado yritti ohitusta, jolloin kuljettajat törmäsivät toisiinsa. Hamilton keskeytti, mutta Maldonado pääsi maaliin asti sijoittuen kymmenenneksi. Hän sai kuitenkin kolarista 20 sekunnin aikasakon ja putosi pisteiltä. Singaporen GP:ssä Maldonado starttasi kilpailuun kakkosruudusta, mutta putosi lähdössä viidenneksi ja joutui lopulta keskeyttämään hydrauliikkaongelmaan. Japanin GP:ssä Maldonado onnistui ajamaan vihdoin pisteille ollen kilpailun kahdeksas. Abu Dhabin GP:ssä Maldonado lähti kolmannesta ruudusta ja sijoittui kilpailussa viidenneksi. Kaiken kaikkiaan hän keräsi 45 pistettä sijoittuen loppupisteissä 15:nneksi.


title: Pastor Maldonado

text: Vuonna 2013 Maldonado ajoi kolmannen kauden Williamsilla uutena tallikaverinaan F1-debyyttinsä tehnyt suomalainen Valtteri Bottas. Kausi oli Maldonadolle erittäin hankala Williamsin auton huonon suorituskyvyn takia. Maldonado saavutti kauden ainoan pisteensä Unkarin kilpailusta. Loppupisteissä hän jäi tallikaveri Bottaksen taakse, joka keräsi neljä pistettä Yhdysvaltain GP:stä. Kauden jälkeen Maldonado jätti Williamsin ja hänet korvattiin kaudella 2014 Felipe Massalla.


title: Pastor Maldonado

text: Vuoden 2013 Marraskuun lopussa julkaistiin Maldonadon sopimus Lotuksen F1-tallin kanssa kaudeksi 2014. Hän toi Williams-uraltaan mukanaan tukijansa venezuelalaisen öljy-yhtiön PDVSA:n tallin sponsoriksi. Maldonadon harmiksi Lotuksen auto ei osoittautunut viime vuosien tapaan nopeaksi autoksi. Maldonado saavutti kauden aikana vain kaksi pistettä Yhdysvaltain GP:stä.


title: Pastor Maldonado

text: Maldonado jatkoi Lotuksella myös kaudella 2015. Kauden kuudessa ensimmäisessä kilpailuissa Maldonado ei päässyt kertaakaan ruutulipulle asti. Bahrainissa hän sai sijoituksen, vaikka joutui keskeyttämään kilpailun vain kierros ennen maalia. Kanadan GP:ssä Maldonado avasi vihdoin pistetilinsä sijoittuen kilpailussa seitsemänneksi. Hän oli seitsemäs myös Itävallan GP:ssä. Britanniassa Maldonado keskeytti jo avauskierroksella. Maldonado joutui keskeyttämään myös Belgiassa ja Italiassa alkukierroksilla. Singaporessa venezuelalainen ajoi maaliin asti 12:ksi kolaroiden kilpailun aikana Jenson Buttonin kanssa. Japanin osakilpailussa Maldonado ajoi pisteille, kahdeksanneksi, Venäjällä seitsemänneksi, Yhdysvalloissa kahdeksanneksi. Seuraavissa kahdessa kisassa Maldonado oli 11., mutta Brasilian kilpailussa hän nousi viimeiselle pistesijalle Felipe Massan hylkäyksen ansiosta.


title: Pastor Maldonado

text: Maldonadolla oli sopimus Lotuksen kanssa kaudelle 2016, mutta hänen sponsoriensa maksuvaikeudet estivät uran jatkon. Maldonadon viimeiseksi kilpailukseen jäi Abu Dhabin GP, jonka hän joutui keskeyttämään jo avausmutkaan. Kaudella 2016 hänet korvasi Kevin Magnussen.


title: Pastor Maldonado

text:
• Abu Dhabin GP:ssä 2014 jaettiin tuplapisteet.
† – keskeytys, ajoi yli 90 % kilpailusta.


title: Bernard Rimland

text: Bernard Rimland (15. marraskuuta 1928 – 21. marraskuuta 2006) oli yhdysvaltalainen psykologian tohtori, Amerikan autismiseuran (ASA) perustaja ja Autism Research Institute -järjestön toiminnanjohtaja. Rimlandista tuli maailmankuulu, kun hän kehitti teorian autismin biologisesta pohjasta. Rimland tunnetaan myös elinikäisestä omistautumisesta ravinnon ja autismin välisen yhteyden selvittämiseen.


title: Bernard Rimland

text: Rimland valmistui tohtoriksi Pennsylvanian osavaltionyliopistosta vuonna 1954 väitöskirjalla, jonka aiheena oli ihmisten psykologinen testaaminen. Rimlandille syntyi muutaman vuoden kuluttua autistinen poika, Mark, josta tuli aikuisena kuvataiteilija.


title: Bernard Rimland

text: Pojan autismi sai Rimlandin käymään läpi kaikki siihen mennessä julkaistut autismista kirjoitetut tieteelliset julkaisut sekä kehittämään teorian autismin biologisesta pohjasta. Rimland julkaisi vuonna 1964 kirjan "Infantile Autism: The Syndrome and Its Implication for a Neural Theory of Behavior", jossa hän päätyi hylkäämään psykoanalyyttiseen ajatteluun perustuvat teoriat autismin synnystä. Rimland oli vakuuttunut siitä, että autismi johtuu synnynnäisestä neurobiologisesta poikkeavuudesta.


title: Bernard Rimland

text: Kirjan saama suosio johti siihen, että Rimland perusti vuonna 1965 Amerikan autismiseuran (Autism Society of America) ja vuonna 1967 Autism Research Institute -järjestön, joka kerää ja jakaa varoja autismitutkimukseen sekä harjoittaa autismiin liittyvää tiedotustoimintaa. Rimland työskenteli Kalifornian San Diegossa päämajaa pitävän järjestön toiminnanjohtajana kuolemaansa asti. Rimland kuoli 78-vuotiaana eturauhassyöpään liittyviin komplikaatioihin.


title: DeSagana Diop

text: DeSagana N'gagne Diop (s. 30. tammikuuta 1982) on koripalloilija. Hän syntyi Dakarissa, Senegalissa, mutta on luonut ammattilaisuransa Yhdysvalloissa.


title: DeSagana Diop

text: Diop sai NBA-varauksensa vuonna 2001. Hän edustaa Charlotte Bobcatsia, johon hän siirtyi kesken kauden 2008–2009. Hänen aiempia seurojaan ovat olleet Cleveland Cavaliers, Dallas Mavericks ja New Jersey Nets.


title: DeSagana Diop

text: Diop on 213-senttinen ja pelipaikaltaan sentteri.


title: Halifax Metro Centre

text: Halifax Metro Centre on valmistunut 1978, se sijaitsee Halifaxissa, Nova Scotiassa, Kanadassa. Metro Centre toimi vuoden 2008 jääkiekon maailmanmestaruuskilpailujen toisena areenana.


title: Paula Zahn

text: Paula Ann Zahn (s. 24. helmikuuta 1956) on yhdysvaltalainen uutisankkuri. Hän tuli tunnetuksi työstään "Good Morning Americassa", mutta hän on myöhemmin saavuttanut mainetta myös omilla ohjelmillaan.


title: Paula Zahn

text: Zahnilla on myös muita aktiviiteetteja; hän on esiintynyt sellistinä ja istunut Multiple Myeloma Research Foundationin lautakunnan kunniajäsenenä. Nuoruudessaan hän osallistui kauneuskilpailuihin ja ylsi muun muassa Miss Teenage America Pageant -finaaliin 1973.


title: Paula Zahn

text: Zahn oli kahden vuosikymmenen ajan naimisissa miehensä Richard Cohenin kanssa, kunnes erosi vuonna 2007. Hänellä on kolme lasta. Hän on saanut useita Emmy-palkintoja.


title: Michael Albasini

text: Michael Albasini (s. 29. joulukuuta 1980 Mendrisio, Ticino, Sveitsi) on sveitsiläinen maantiepyöräilijä, joka edustaa UCI World Tour -tasolla kilpailevaa Mitchelton-Scott-tallia.


title: Anette Sagen

text: Anette Sagen (s. 10. tammikuuta 1985) on norjalainen entinen mäkihyppääjä.


title: Anette Sagen

text: Sagen voitti naisten Continental cupin kokonaiskilpailun viitenä ensimmäisenä kautena vuosina 2004–2009. Kaudella 2009–2010 hän sijoittui kolmanneksi. Osakilpailuvoittoja hän saavutti 46 kappaletta ja palkintokorokesijoja yhteensä 90. Ainoan maailmancupin osakilpailuvoittonsa hän saavutti Schonachissa tammikuussa 2013. Lisäksi hän sijoittui kerran toiseksi ja viisi kertaa kolmanneksi.


title: Anette Sagen

text: Ensimmäisessä naisten mäkihypyn maailmanmestaruuskilpailussa Liberecissä 2009 Sagen saavutti pronssia. Val di Fiemmessä 2013 hän oli seitsemäs.


title: Anette Sagen

text: Sagenin pituusennätys on Norjan Vikersundin lentomäessä hypätty 174,5 metriä. Naisista häntä pidemmälle on hypännyt vain itävaltalainen Daniela Iraschko.


title: Anette Sagen

text: Anettea kannusti hyppäämään hänen isänsä Ole, entinen mäkihyppääjä. Anette alkoi hypätä mäkeä ennen kuin täytti 10 vuotta. Hän pitää lukemisesta ja kirjoittaa artikkeleita paikalliseen sanomalehteen. Hän opiskeli 5 vuotta musiikkikoulussa. Hän pelaa myös golfia ja jalkapalloa.


title: Anette Sagen

text: Sagen lopetti uransa kauden 2014–2015 päätteeksi.


title: Herrasmiesliiga (yhtye)

text: Herrasmiesliiga on lahtelainen rap-yhtye, jonka muodostavat Cheek (Jare Tiihonen), TS (Tomi Sipikari) ja Brädi (Kari Härkönen).


title: Herrasmiesliiga (yhtye)

text: Herrasmiesliigan jäsenten ensimmäinen yhteinen kappale oli "Pelihelvetti", joka julkaistiin vuonna 2004 5th Element -rap-ryhmän "Kakkonen"-albumilla ja myöhemmin myös Cheekin ensimmäisellä levy-yhtiön julkaisemalla, "Avaimet mun kulmille" -nimisellä albumilla. Yhtyeen ensimmäinen, niin ikään "Herrasmiesliigaksi" nimetty, oma albumi julkaistiin 11. lokakuuta 2006.


title: Herrasmiesliiga (yhtye)

text: 31. joulukuuta 2007 Herrasmiesliiga julkaisi syvallapelissa.com-sivustolla kappaleen "Ei pahalla mut tahallaan". Tästä on tuli Herrasmiesliigan perinne, eli uusi "Ei pahalla mut tahallaan" -kappale julkaistiin aina vuoden viimeisenä päivänä. Jokainen "Ei pahalla mut tahallaan" -kappale pohjautui johonkin populaarimusiikin kuuluisaan kappaleeseen. Viimeinen "Ei pahalla mut tahallaan"-kappale julkaistiin 31. joulukuuta 2017.


title: Herrasmiesliiga (yhtye)

text: Herrasmiesliiga on julkaissut internetissä myös muita ilmaiskappaleita.


title: Santtu Malm

text: Santtu Malm (s. 18. syyskuuta 1990) on suomalainen jalkapallomaalivahti. Hän on pelannut yhden Veikkausliiga-ottelun kaudella 2008 FC KooTeePeen joukkueessa. Malm on kuulunut Suomen alle 18-vuotiaiden maajoukkuerinkiin. Hän on pituudeltaan 181 cm ja painaa 79 kg.


title: Santtu Malm

text: Malm on FC KooTeePeen kasvatti ja kuului edustusjoukkueen kokoonpanoon varamaalivahtina kausina 2007–2008 liigassa ja kaudella 2009 Ykkösessä. Kaudella 2010 hän pelasi lainassa Kolmosessa KTP:n joukkueessa ja siirtyi kaudella 2011 KTP:n kokoonpanoon Kakkoseen.


title: Linna Golf

text: Linna Golf on Vanajanlinna Golf & Country Clubille kuuluva golfkenttä Hakumäessä Hämeenlinnassa.


title: Linna Golf

text: Linna Golf avautui 1. elokuuta 2005, ja sen on suunnitellut Tim Lobb. Se on Suomen ainoa European Tour -tason kenttä, ja sillä on pelattu useita arvokilpailuita, mm. Challenge Tourin osakilpailu SK Challenge 2009 ja Amatööri-golfin EM-kisat 2010. Kenttä sijaitsee Vanajanlinnan yhteydessä.


title: Linna Golf

text: Kenttä on rakennettu Suomelle tyypilliseen metsämaisemaan, ja sen tunnusmerkkinä on taitavasti muotoiltujen väylien lisäksi haastavat bunkkerit ja nopeat greenit. Kentän par-luku on 72. Takatiiltä kenttä on 6 624 metriä pitkä, ”klubitiiltä” eli keltaisilta 5 965 metriä, sinisiltä 5 663 metriä, sekä punaisilta 4 959 metriä.


title: Linna Golf

text: Arvokilpailuissa väylät 9 & 18 vaihtavat paikkaa keskenään, jolloin normaali väylä 18 pelataan kilpailuissa ulosmenon viimeisenä, ja normaali väylä 9 näin ollen kierroksen viimeisenä. Kentän 15 väylä (par 5) rakennettiin Golf World -lehden suunnittelukilpailun tuloksena, jonka voitti eteläafrikkalainen David Sampson.


title: Linna Golf

text: Linna Golf on yksi kuudesta Hämeenlinnan alueen ”Tiilaakson” golfkentästä. Muita kenttiä ovat Hattula Golf, Tawast Golf, Lepaa Golf sekä Aulangon Golfklubin kaksi kenttää, 9-reikäinen Hugo ja 18-reikäinen Eversti.


title: Linna Golf

text: Vanajanlinna


title: Henry Koster

text: Hermann Kosterlitz eli Henry Koster (1. toukokuuta 1905 – 21. syyskuuta 1988) oli saksalainen elokuvaohjaaja. Hän pakeni juutalaisena Natsi-Saksasta ensin Ranskaan, sitten Unkariin; myöhemmin hän sai töitä Yhdysvalloista Hollywoodissa.


title: Henry Koster

text: Kosterin töiden joukossa ovat "Piispan vaimo" (1947), "Ystäväni Harvey" (1950), "Neitsytkuningatar" (1955) ja "Laulava nunna" (1966).


title: Henry Koster

text: Kosterilla on tähti Hollywood Walk of Famessa. Hän oli uransa aikana ehdolla niin Oscarin kuin Berliinin Kultaisen karhunkin saajaksi. Hän kuoli maksaleikkauksen jälkeen Kaliforniassa 1988.


title: This Is My Truth Tell Me Yours

text:
This Is My Truth Tell Me Yours on walesiläisen Manic Street Preachers -yhtyeen viides studioalbumi.
Levy julkaistiin elokuussa 1998 ja se meni suoraan muun muassa Britannian ja Suomen albumilistojen ykköseksi.


title: This Is My Truth Tell Me Yours

text: This Is My Truth Tell Me Yours oli yhtyeen ensimmäinen albumi, jonka kaikki kappaleet olivat Nicky Wiren sanoittamia. Laulujen sävellyksistä vastasivat puolestaan James Dean Bradfield ja Sean Moore. Albumin ensimmäinen single If You Tolerate This Your Children Will Be Next meni suoraan Britannian singlelistan ykköseksi.


title: American Physical Society

text: American Physical Society (lyh. APS) on yhdysvaltalainen fysiikan alan järjestö. APS toimii asiantuntijana fysiikan alalla ja julkaisee monia fysiikan alaan liittyviä lehtiä, joista merkittävimmät ovat Physical Review ja Physical Review Letters. Järjestö perustettiin 20. toukokuuta 1899 Columbian yliopistossa New Yorkissa. Nykyään APS on toiseksi suurin fyysikoiden järjestö heti Saksan fyysikkoseuran Deutsche Physikalische Gesellschaftin jälkeen. Vuonna 2008 APS:n jäsenmäärä oli noin 46 000.


title: American Physical Society

text: American Physical Society jakaa vuosittain useita kymmeniä palkintoja ja mitaleita eri aloilla ansioituneille fyysikoille.


title: Salk Institute for Biological Studies

text: Salk Institute for Biological Studies on biologisiin tieteisiin keskittynyt tutkimuslaitos La Jollassa, Kaliforniassa, Yhdysvalloissa.


title: Salk Institute for Biological Studies

text: Tutkimuslaitoksen perusti Jonas Salk 1960-luvun alussa. Sen on suunnitellut Louis Kahn.


title: Salk Institute for Biological Studies

text: Tutkimuslaitoksen keskeisiä tutkimusalueita ovat molekyylibiologia ja perinnöllisyystiede, neurotiede sekä kasvitiede. Sen tutkimusaiheita ovat muun muassa syöpä, AIDS ja Alzheimerin tauti.


title: Kazuya Kamenashi

text: Kazuya Kamenashi (, s. 23. helmikuuta 1986 Tokio, Japani) on japanilainen laulaja sekä näyttelijä. Hän on KAT-TUN-yhtyeen jäsen ja kuuluu Johnny’s jimusho -kykytoimiston listoille.


title: Kazuya Kamenashi

text: Kamenashin perheeseen kuuluu Kazuyan lisäksi kaksi vanhempaa veljeä sekä yksi nuorempi. Hänen vanhempansa lähettivät hakemuksen Johnny’s jimushoon, johon hänet hyväksyttiin 12-vuotiaana. Kamenashi oli tuohon aikaan samassa haastatteluryhmässä Jin Akanishin ja Yūichi Nakamarun kanssa, jotka ovat tällä hetkellä myös KAT-TUNin jäseniä.Elokuvat


title: Kazuya Kamenashi

text: TV-sarjatTeatteri


title: Ojos del Salado

text: Ojos del Salado on tulivuori Chilen ja Argentiinan rajalla Andien vuoristossa. Se sijaitsee noin 600 kilometriä pohjoiseen Aconcaguasta, joka on läntisen pallonpuoliskon korkein vuori. Ojos del Saladolla on kaksi huippua ja valtakunnanraja kulkee molempien kautta, mutta koska toiselle kiivetään yleensä Chilestä, toiselle Argentiinasta, niihin viitataan kiipeilymaan mukaan. Chilen puolella oleva huippu on noin metrin verran korkeampi.


title: Ojos del Salado

text: Vuori on viimeksi purkautunut 1000-1500 vuotta sitten; purkaus tuotti laavavirtoja ja noin tusinan verran pieniä kraattereita. Vuonna 1993 vuoren sanotaan päästäneen tuhkaa, mutta havaintoa ei ole voitu varmistaa.


title: Clément Lhotellerie

text: Clément Lhotellerie (s. 9. maaliskuuta 1986 Charleville-Mézières) on ranskalainen maantiepyöräilijä, ajajatyypiltään mäkiajaja.


title: Clément Lhotellerie

text: Lhotellerie on kilpaillut myös maastopyöräilyssä. Hän on saavuttanut cyclocrossissa junioreiden MM-pronssia vuonna 2004, Ranskan juniorimestaruuden 2003 ja 2004, Ranskan alle 23-vuotiaiden mestaruuden 2006 ja yleisen sarjan Ranskan-mestaruuden 2015.


title: Clément Lhotellerie

text: Lhotellerie aloitti ammattilaisuransa Skil-Shimano-tallissa 2007, jolloin hän voitti 3-Länder Tourin mäkikilpailun, sijoittui kokonaiskilpailussa yhdenneksitoista ja 5. etapilla toiseksi. Tour du Limousin -ajossa hän voitti nuorten kilpailun ja sijoittui kokonaiskilpailussa neljänneksi.


title: Clément Lhotellerie

text: Vuonna 2008 Lhotellerie sijoittui Pariisi–Nizza-ajossa kolmannella etapilla toiseksi hävittyään Kjell Carlströmille kirikamppailussa. Kaksikko (Lhotellerie, Carlström) oli lähtenyt Bradley McGeen kanssa pääjoukosta irti jo aivan alkuvaiheissa. Hän voitti myös mäkikilpailun. Samana vuonna hän sijoittui Andalucían ympäriajon kokonaiskilpailun toiseksi oltuaan toinen myös ensimmäisellä etapilla.


title: Clément Lhotellerie

text: Lhotellerie edusti vuonna 2009 Vacansoleil-tallia. Hänen sopimuksensa kuitenkin purettiin heinäkuun alussa hänen jäätyään dopingtestissä kiinni metyyliheksamiini-nimisen aineen käytöstä. Hän edusti Roubaix-Lille Métropole -joukkuetta vuonna 2010, La Royale Pedale Saint Martin -tallia 2011, Colba - Superano Ham -joukkuetta 2012–2013 ja Team Peltrax - C.S.Dammarie-lés-Lys -tallia 2014.


title: Ilmakemia

text: Ilmakemia on ilmakehätieteisiin kuuluva luonnontieteiden ala, joka tutkii kemiallisia prosesseja ilmakehässä (tai laajemmin eri planeettojen kaasukehissä).


title: Ilmakemia

text: Ilmakemia koskettaa monia muita tieteenaloja kuten kemiaa, meteorologiaa, fysiikkaa ja biologiaa.


title: Ilmakemia

text: Ilmakehän kemiallinen rakenne ja sen muutokset ovat tärkeitä, koska se vaikuttaa elollisen luonnon selviämiseen maapallolla. Esimerkkejä ilmakemian tutkimista ongelmista ovat happamoituminen, otsonikato, ilmansaasteet ja ilmaston lämpenemiseen liittyvät tekijät.


title: Ilmakemia

text: Monet ilmakemian keskeisistä teorioista on kehitetty vasta 1970- ja 1980-luvuilla. Esimerkki tällaisesta on otsonikato jonka löytyminen Etelämantereelta 1985 vaati uusia teorioita sen kemian selittämiseksi.


title: Noora Lainesalo

text: Noora Lainesalo (o.s. "Linnarinne", 28. lokakuuta 1985 Iitti) on suomalainen ammattilaislentopalloilija, joka pelasi kaudet 2010–2013 HPK:ssa. Kaudet 2007–2010 hän pelasi Saksassa.


title: Noora Lainesalo

text: Lainesalo aloitti lentopallouransa seitsemänvuotiaana Kausalan Yrityksen junioreissa. Pian hänen poikkeuksellinen lahjakkuutensa huomattiin ja hänet nostettiin naisten edustusjoukkueeseen seurassa. Edustusjoukkue pelasi tuolloin Suomen kolmanneksi korkeimmalla sarjatasolla. Lainesalo otti joukkueessaan ykköspassarin paikan ja pelasi nuoresta iästään huolimatta hyvin. Seuraavalle kaudelle hän teki sopimuksen 1-sarjaan LP Kangasalan kanssa.


title: Noora Lainesalo

text: Kauden 2001–2002 Lainesalo pelasi LP Kangasalassa ykkössarjaa, jonka jälkeen hän teki sopimuksen hallitsevan suomenmestarin Vanajan Racing Clubin kanssa. Joukkue voitti jälleen suomenmestaruuden sekä Suomen cupin hopeaa. Lainesalo valittiin kaudella liigan vuoden tulokkaaksi.


title: Noora Lainesalo

text: Seuraavalla kaudella Lainesalo jatkoi Racing Clubissa. Joukkue eteni jälleen finaalileihin ja sai hopeaa. Lainesalo jatkoi Hämeenlinnassa ja joukkue palasi seuraavalla kaudella jälleen suomenmestariksi. Lisäksi Vanajan RC voitti Suomen cupin. Myös kaudella 2005–2006 Lainesalo juhli suomenmestaruutta ja Suomen cupin voittoa Racing Clubin väreissä. Kaudella 2006–2007 joukkue voitti kolmannen peräkkäisen suomenmestaruutensa ja Lainesalo valittiin liigan All-Stars -seitsikkoon.


title: Noora Lainesalo

text: Kaudet 2007–2009 Lainesalo pelasi Saksassa Leverkusenissa. Lainesalon ensimmäine kausi ulkomailla sujui hyvin, ja hänen joukkueensa lopullinen sijoitus oli kuudes. Kauden 2009–2010 Lainesalo pelasi Saksassa Wiesbadenissa. Kauden jälkeen Lainesalo palasi Suomeen HPK:hon.


title: Noora Lainesalo

text: Lainesalo pelasi Suomen A-maajoukkueessa ensimmäisen ottelunsa 17-vuotiaana vuonna 2003 Ranskan A-maajoukkuetta vastaan. Yhteensä hän on pelannut 51 A-maaottelua.Joukkueessa: